
Personaje 


Baciul — şef de stână, 50 ani 

Safta — soția sa 

Romică -— tânăr cioban, fiul celor doi 
Gârjoabă — fermier, vârstă medie 
Maria — soția sa 

Ramona — tânără băciță, fiica lor 
Marghioala -— vrăjitoare, vârstă înaintată 
Regizorul 

Sufleorul 

Samson -— argat, 40 ani 

Meşterul — zidar, pensionar 


Vocea lui Spirache, patru Spectatori cu iniţiativă, trei 
Ciobani Călugari. 


Acţiunea se petrece undeva la stână, într-un viitor foarte 
apropiat 


SCENA 1 


Interior clasic de stână ciobănească. O masă țărănească rotundă, joasă, cu mai 
multe scaune. Vase ceramice populare (ulcioare, străchini), o putină de varză, două 
berbenițe pentru brânză, găleți de muls, o căldare de aramă. Încăperea este 
dominată de o uriaşă bibliotecă, ticsită cu cărți. Pe pereţi atârnă hamuri de cai, 
unelte agricole, velinţe, într-o dezordine bine studiată, decentă. Lateral dreapta, o 
scară de lemn, înaltă, se ridică vertical şi se pierde dincolo de orizontul cortinei. 
Focul mocneşte în vatră, sub un ceaun de tuci negru. Alături, Safta, cu furca-n brâu, 
toarce agale, trăgând încet dintr-un caier de lână tigaie. În stânga, Baciul 
meştereşte ceva pe lângă un telescop artizanal, îndreptat spre cer. În dreapta, la 
măsuţă, tânărul Romică lucrează intens pe un calculator destul de modern. Toate 
personajele poartă costume populare. Safta are părul strâns într-o basma colorată, 
iar cei doi ciobani au pe cap clopuri mocăneşti. În picioare, obligatoriu, toată lumea 
poartă opinci. 


SAFTA (toarce şi cântă): Frunză verde de răchită / Trece luna pe orbită / Frunză 
verde flori de pară / Pe orbita-i circulară! (O octavă mai sus.) Of, of, of, of! 
BACIUL (reglează telescopul, ştergându-i obiectivul cu o batistă înflorată, scoasă de 
la chimir): Fă, muiere! Ţi-am mai spus... Orbita nu-i circulară. Îi eliptică! (Îşi 
prinde batista înapoi la chimir.) Are două semiaxe. Aproape egale, dar totuşi, 
diferite... Care vasăzică, nu-i cerc. Îi elipsă... Priceput-ai, au ba? 

ROMICĂ (absorbit de calculator): Îi elipsă, mămucă! Pe cuvântul meu! Planul 
orbitei lunare e înclinat... 

SAFTA (indignată): Ştiu, mă, mucosule! E înclinat cu cinci grade şi nouă minute 
faţă de planul eclipticii! Tot satu’ ştie... (Toarce, învârtind fusul, cu vizibilă 
nervozitate.) 

BACIUL (conciliant): Amu, nu trebuie să te superi. Stiinţa-i ştiinţă... 

SAFTA (dezamăgită): Cântam şi eu, aşa, să mai treacă vremea. Ăsta-i folclor, nu 
astronomie... 

ROMICĂ (trage cu ochiul spre vatră): Mămăliga-i fiartă? 

SAFTA (privind spre ceaun): Fierbe de zor! O mai mestec niţel... (Se ridică, pune 
furca pe scaun, ia un mestecău de lemn cu care mestecă în ceaun.) Aoleu, nu 
ajunge mălaiul!... (Către Baci, râzând.) Bărbate, cu telescopul tău miraculos, nu 
zăreşti pe undeva oleacă de făină? 

BACIUL (calm, absorbit de telescop): E făină, câtă vrei, la prăvălia lu' alde 
Beşleagă... Se vede şi cu ochiul liber... 

ROMICĂ (sare speriat.): De la alde Beşleagă? Ferească Dumnezeu! Făina lui e 
radioactivă. Mi-a spus mie lelea Mărioara. Alde Beşleagă are mălai de 
contrabandă, adus de unii tocmai de pe Marte... 

BACIUL (privind prin telescop): De pe Marte, zici? S-ar putea să ai dreptate. 
Parcă am văzut într-o noapte o navă cosmică, fără număr, venind dinspre 
Marte, pâş — pâş, cu farurile stinse... 

ROMICĂ (foarte agitat): Marte, tăicuţă! Să mă trăsnească! Făină de pe Marte... 
Scrie şi pe saci. Mai bine luăm făină pământeană, de la alde Gârjoabă... 


SAFTA (râzând): Gârjoabă, ai? Mare hoţ eşti, Romică dragă! Crezi că nu ştim că 
eşti amorezat de fata lui? De băciţa Ramona!... 

BACIUL (profund indignat): Fata lui Gârjoabă? Să n-aud! Acesta ne e duşman 
de moarte... 

ROMICĂ (se ridică de la calculator, încurcat): Băcițţa Ramona? E fată frumoasă şi 
deşteaptă, tăicuță. Cântă la pian, ştie să mâne-n strungă, vorbeşte 
englezeşte... 

SAFTA (hotărâtă): Nu-mi trebuie mie pianul lui Gârjoabă! Ce, parcă tu n-ai fost 
la şcoala de muzică? 

ROMICĂ (uşor ironic): Ba da, mămucă! Am absolvit clasa de cântăreți din solz 
de peşte... 

BACIUL (grav, povățuitor): Niciodată să nu râzi de tradiția neamului tău. Muzica 
la solz de peşte este cea mai accesibilă. Dacă vrei să cânți, îţi iei undița şi te 
duci. E balta plină de instrumente... 

SAFTA (cu patos): Pentru ca nemţii să poată meşteri clavecine şi piane, noi îi 
tineam pe turci, cu sabia, la Dunăre. lar în Dunăre înotau mii de peşti... 

BACIUL (serios): Aceasta e tradiția. Ai văzut tu piane înotând prin Dunăre? 
SAFTA (nemulțumită): Şi acum vrei să ne-aduci în casă fata duşmanului?... 
Crezi că de aia te-am crescut şi te-am făcut tobă de informatică? 

ROMICĂ (în defensivă): Ramona-i fată bună, mămucă! Şi are zestre, nu glumă. 
Şi-a cumpărat farfurie zburătoare... 

BACIUL (interesat): Supersonică? 

ROMICĂ: Se-nţelege... 

SAFTA (cu urme de invidie): Ei, lasă, băiete, că ne cumpărăm şi noi farfurie 
supersonică! Aşteaptă numai să fete oile... 

BACIUL (lasă telescopul): Oile? Că bine zici!... Oile! la vezi, mă’ Romică, pe 
unde-i turma noastră... 

ROMICĂ (se întoarce la calculator): Oile? Staţi numai să accesez programul de 
ciobănie... (Manevrează calculatorul.) Oile... Uite aici! Turma e pe câmpul 
vectorial principal, parcela cinci, tăicuţă. Înaintează păscând spre Occident... 
Câinii sunt pe-aproape... 

BACIUL (reglează obiectivul telescopului): E bine dacă merg spre Occident. 
Acolo-i iarbă grasă... 

SAFTA: Şi măgarii? 

ROMICĂ (aruncă o privire spre monitor): Ca de obicei, măgarii sunt în frunte. Au 
funcţii de conducere... lar câinii... 

BACIUL (se alarmează brusc): Parcela cinci, ai spus? Vezi că e pe-aproape 
trifoiul lui Gârjoabă! Nu vreau necazuri... Monitorizează cu atenţie măgarii... Ei 
conduc turma. Direcţionează măgarii spre nord vest... Dă-i dracului de câini!... 
(Pauză.) Ce face oaia mea cea bucălaie? 

ROMICĂ: Se ţine de turmă, dar nu paşte. Zbiară... 

SAFTA (făcându-şi cruce): Semn rău... 

BACIUL (îngrijorat): Ce zbiară? 

ROMICĂ (încurcat): Greu de descifrat, tăicuţă... Mi-ar trebui alt soft. Face: 
beeeee! Mesaj abstract... Pur şi simplu zbiară... 

BACIUL (profund): Semn rău... Înseamnă că unul încearcă să ne prade. Ne fură 
oile. Sigur e banditul de Gârjoabă. Oaia bucălaie nu se-nşeală. Fără temei nu 
zbiară. Sau are gălbează, sau are o premoniţie... 

SAFTA: Dacă zbiară oaia bucălaie, sigur, urmează să cadă un corp ceresc... 
Poate o stea. 


ROMICĂ (intrigat): Cum să cadă o stea? Stelele sunt uriaşe! Relativ fixe. Situate 
la ani lumină distanţă. Poate vreun pârlit de meteorit, rătăcit prin Galactică... 
BACIUL (clătinând din cap): Da de unde! Cred că e bai, nu glumă... Din calcule 
rezultă că va să cadă chiar Luna, băiete! 

SAFTA (se uită speriată în sus): Olelei! Luna! Luna de pe cer! 

ROMICĂ (nedumerit): Nu pricep! Ce-are oaia noastră cu spaţiul cosmic? 
SAFTA: E năzdrăvană... 

BACIUL (cu dezamăgire): Bag seama că degeaba te-am ţinut la facultate... 
ROMICĂ: Păi... 

BACIUL (scoate din bibliotecă un tratat gros de astronomie): Să cugetăm niţel! 
Simplu, țărăneşte. Perioada de rotație siderală a Lunii creşte încet, dar sigur... 
Ştii ce-nseamnă asta? Scade viteza ei de rotaţie... He,he! Aici e buba! Deci, 
scade forța centrifugă... 

SAFTA (cu voce sigură): lar atracția gravitațională devine dominantă. Aşa-i! Am 
stat de vorbă şi cu baba Marghioala. Luna intră în capcana Pământului. Ce 
mai... Cade peste noi! (Se închină.) Doamne, tare se vor mai speria oile! Măcar 
de-ar pica în bătătura lu' alde Gârjoabă... 

ROMICĂ (trist): Parcă mai contează unde cade. Va fi prăpăd general... Sfârşitul 
lumii! (Îi dau lacrimile.) Sfinte Hristoase! S-ar părea că voi muri neînsurat... 
SAFTA (cu asprime): Mai bine să mori holtei, decât cununat cu fata 
duşmanului... (Către Baci.) Mă, bărbate, tu vorbeşti serios? Ce-i cu Luna? Cade 
au ba? 

BACIUL (se uită atent prin telescop): Apoi, de căzut, sigur cade. Da' nu se ştie 
când. Acuma-i sus de tot. Se apropie de apogeu. Deocamdată urcă... 

ROMICĂ (răsuflă uşurat): Păi cum să cadă, bre, dacă urcă? 

BACIUL (ştergându-şi ochelarii): Urcă să-şi ia avânt, măi copile, adică să aibă de 
unde să cadă mai tare... Adună energie potenţială, care apoi se preface în 
cinetică. După care poate lovi năprasnic Pământul. Îl va face ţăndări, chiar 
dacă e de cincizeci de ori mai mică. Ce, te poți pune cu mecanica cerească? 
(Pauză.) Dacă nu cumva oaia mea cea bucălaie... 

SAFTA (către Baci): Dacă ştii, spune-mi clar la ce oră cade Luna! Mai am timp 
să termin mămăliga? 

BACIUL (privind atent prin telescop): Nu ştiu exact. Eu sunt om de ştiinţă, nu 
profet. (Arată cu degetul.) Dar de căzut, sigur cade... 

SAFTA (neiîncrezătoare): Pricep! Astea sunt fantasmagorii, adică prognoze... 
(Către Romică): Romică, dă fuga la alde Beşleagă, după făină! 

ROMICĂ (indignat): Mălai contaminat radioactiv? Îndură-te, măicuță! 

BACIUL (calm): Lasă că-i bun! Uraniul e nimic față de ura lui Gârjoabă. Am mai 
mâncat noi mălai radioactiv şi în timpul războiului. Este energizant... Ce mai 
contează... Sfârşitul lumii e pe-aproape... Mălaiul e mălai. 

SAFTA (veselă): ÎI mai cern eu prin sita cea deasă... 

ROMICĂ (resemnat): Cum vrei mata, tăicuţă! (Opreşte calculatorul, îşi ia traista, 
ciomagul.) Să nu vă faceţi griji, în privinţa oilor! Am cuplat ciobanul automat. 
Le păzeşte, ba le mai şi cântă din frunză... (Începe să cânte.) Foaie verde de 
susai / Am plecat după mălai / La Beşleagă, peste plai / Ila —ila --ilai — lai! (lese 
fluierând.) 

SAFTA: Băiat bun, Romică al nostru. Trebuie însurat! Da nu cu oricine. Să n- 
aud de băcița Ramona! 

BACIUL: Exclus! E frumoasă, ce-i drept... Am văzut-o la horă. Dar e de neam 
rău. 


SAFTA: Oi puţine, omenie, nici atâta... 

BACIUL (scoate fluierul de la chimir şi se pregăteşte să cânte): Familiile noastre se 
duşmănesc de o sută de ani. Atunci o vacă de-a străbunicului a intrat în 
porumbul lor. În loc să vină la noi, să ne-nțelegem, au dus-o la oborul de 
gloabă... 

SAFTA (curioasă): Şi ai voştri? 

BACIUL (narativ, învârtind fluierul): Ai noştri au plătit gloaba...Ce puteau să facă, 
bieții de ei? Şi-au recuperat astfel vaca, după care, în replică, le-au otrăvit 
ălora câinii, cu şoricioaică şi sticlă pisată. (Emoţionat.) Şi uite-aşa a-nceput 
vendeta. Atâtea generații de sacrificiu... 

SAFTA (serioasă): A curs mult sânge? 

BACIUL (pune fluierul înapoi la chimir): Sânge n-a prea curs... Putin. Pe la nunți, 
şi numai din nas! Dar au fost multe îmbrânceli, blesteme şi multă ocară. (Trist.) 
Anul trecut, alde Gârjoabă a prins vierul nostru la scroafele lui. Închipuie-ţi că 
l-a castrat, porcul dracului! 

SAFTA (absentă): Pe cine a castrat? 

BACIUL: Cum pe cine? Pe vier! Ce, nu mai ţii minte? Măcar să ne fi trimis 
fuduliile... Ăsta-i om? Cu ăsta să mă fac eu cuscru? Niciodată... (Scoate fluierul 
de la chimir şi sloboade un început de doină de jale.) 

SAFTA (potrivindu-şi la brâu furca de tors): N-aţi încercat cumva să vă împăcați? 
Duşmănia nu-i bună... 

BACIUL (jucându-se cu fluierul): Ba am încercat. Într-un an, de Paşti am ciocnit 
chiar ouă roşii cu alde Gârjoabă, în curtea bisericii. Pe-atunci dorea să se 
pocăiască. Mi-a cerut Biblia împrumut... 

SAFTA (torcând): Şi i-ai dat-o? 

BACIUL: l-am dat-o! Credeam că se va face om. S-a pocăit cu Biblia mea în 
mână. După care n-a mai vrut să mi-o dea înapoi... 

SAFTA (speriată): Ne-a furat Cartea Sfântă. Din prea mare iubire față de 
Dumnezeu... 

BACIUL: Aşa am crezut şi eu. Că s-a pocăit şi nu mai poate trăi fără Biblie... 
SAFTA: Şi? 

BACIUL: Nu e aşa. Spune prin sat că mi-a dat-o înapoi... Dar nu-i adevărat! Am 
răvăşit toată biblioteca! Biblia nu-i! Minte! Degeaba s-a pocăit... 

SAFTA (veselă): Şi-a luat blugi şi spune că amu nu mai e cioban. Cică e 
fermier! 

BACIUL (hotărât): la mai dă-l dracului cu blugii lui... Eu îmi văd de stelele 
mele... 

SAFTA (serioasă): Treaba nu poate să rămână aşa. Băiatul e amorezat foc. Dacă 
nu-l ajutăm, cine ştie ce prostie mai face. (Brusc se ridică şi pune furca jos.) Ei, 
lasă că rezolv eu! Mă duc s-o chem pe vrăjitoarea Marghioala să-i descânte. 
Are har divin. Sigur îl va desface de fata aia... 

BACIUL (se uită la ceas): Să nu stai mult... Avem fânul polog. La ora cinci şi 
douăzeci e programată o aversă de ploaie, însoţită de descărcări electrice. 
(Safta iese. Baciul continuă să cânte doina de jale, după care pune fluierul pe masă 
şi răsfoieşte un tratat gros de astronomie.) Luna îndreaptă mereu spre Pământ 
aceeaşi față... Mda!... Pentru că perioada de revoluţie este egală cu cea de 
rotaţie (Se ridică şi se plimbă tacticos, cuprins de o concentrare maximă.) Dar oare 
sunt absolut egale? La asta nici Kepler nu s-a gândit... Nu pot fi perfect egale, 
pentru că nu există coincidente cosmice. Ceea ce înseamnă că acum un milion 
de ani fața invizibilă a Lunii era vizibilă... Ca să vezi, drăcia dracului! Asta este 


deja o descoperire. (Scrie ceva în caiet.) Trebuie să le-o comunic la mocofanii 
ăia de la Academie. (Priveşte prin telescop.) E clar! Luna pierde din viteză...Voi 
cronometra iar... Luăm ca punct de referință Proxima Centaurului, care este o 
stea fixă. (Se uită prin telescop, se uită la cronometru; scrie ceva în caiet.) Luna 
pierde viteză, deci, pierde înălțime... Prin urmare, cade...(Către sală): De aia 
zbiară oaia mea cea bucălaie... 


SCENA 2 


Baciul e tot lângă telescop. Scrutează cerul, făcând din când în când însemnări în 
caiet. Din dreapta intră Meşterul fluierând, cu un ferăstrău în mână şi o legătură de 
şindrile în spate. 


MEŞTERUL: Pace ţie, păstor de stele... 

BACIUL: Bună să-ți fie inima, Meştere! (Se ridică şi îi strânge mâna Meşterului.) 
Văd că n-ai odihnă. Ca-n fiecare zi, la datorie... 

MEŞTERUL (se apropie agale de scară): No! Serviciul e serviciu. Turnul trebuie 
isprăvit... 

BACIUL (curios): Cât de sus ai ajuns? 

MEŞTERUL (arată cu mâna înspre cer): Sus de tot! Încă două nivele şi ating 
cerul... 

BACIUL: Când va fi gata? 

MEŞTERUL: Greu de spus. Ho, ho! Trebuia terminat de Unu Mai. În ultimul 
timp, treaba merge anevoie. (Încet) Noaptea vin îngerii şi-mi fură din 
materiale... 

BACIUL (mirat): Îngerii fură?... 

MEŞTERUL (discret): E doar o bănuială, Doamne iartă-mă! Nu i-am văzut cu 
ochii mei. Da' spune dumneata? Cine altcineva ar putea fura în cer? Cine?... 
(Încearcă scara, scuturând-o puternic cu brațele sale vânjoase.) 

BACIUL: Lucrezi singur? 

MEŞTERUL (pregătindu-se să urce): Am avut nişte calfe dar s-au risipit. Unii au 
fugit peste graniță, pe ceilalți i-au luat în armată. Munca-i grea printre nori... 
BACIUL: Nu bei o ulcică de vinars? 

MEŞTERUL (cu voce blândă): Mulțămesc dumitale! Da-i prea devreme. Şi-apoi, 
acolo sus, e nevoie de minte limpede. Construcţia e foarte înaltă. Se clatină la 
fiecare adiere de vânt. Trebuie mare atenție, până ating cerul. Am nevoie de 
cer, ca punct de sprijin. După aceea, treaba se simplifică... 

BACIUL: Turnul trebuie finisat... 

MEŞTERUL: Asta nu mai e treaba mea. Probabil se va face prin alte generații. 
Desigur, lucrarea trebuie finisată. E poarta lumii spre veşnicie. Condiţia 
nemuririi noastre este înălțarea la cer... O promovare. Cât mai departe de 
pământul din care suntem plămădiți... 

BACIUL: Clar! Omul poate urca treptele autodepăşirii, folosindu-şi propriile 
picioare. Dacă vrei nemurire, urcă frate! Nu aştepta să te tragă arhanghelii cu 
frânghii şi scripeti... Bine gândit... 

MEŞTERUL (profetic): Turnul acesta este salvarea Omenirii... Un contact 
material permanent, ombilical, între Pământ şi Marele Creator. (Urcă primele 
trepte, după care se întoarce.) Am uitat să te-ntreb. Ce spun stelele? 

BACIUL:  Vizibilitatea e slabă. Se-adună nori de ploaie. Luna a intrat în 
conjunctie cu Soarele, da’ degeaba. Lună nouă nu se-arată. Ceva s-a dereglat 
în ceasornicul Universului. Mă îngrijorează mişcarea Lunii... 

MEŞTERUL: Aşa e. Am observat şi eu. Parcă merge în zig-zag... 


BACIUL (cu însufleţire): Şi-a pierdut atmosfera... Acum e pe punctul să-şi piardă 
şi viteza de rotație, şi traiectoria... Vai de capul ei! Mă tem că o să cadă... 
MEŞTERUL (mai urcă două trepte, după care se opreşte, clătinând din cap): O fi 
sfârşitul lumii... Măcar să termin turnul. Dacă vedeţi că se-ngroaşe gluma la 
stână, veniți în cer. Urcaţi pe rând, să nu-mi rupeţi scara... 

BACIUL (căzut pe gânduri): Am veni noi, păcatele noastre. Dar n-avem cu cine 
lăsa mioarele... 

MEŞTERUL (continuă să urce până la nivelul cortinei): Lăsaţi oile în plata 
Domnului. El este cel mai mare păstor... (Urcă mai sus şi iese din câmpul vizual 
al spectatorilor.) 

BACIUL (tare): Crezi că încap acolo sus atâtea suflete? 

MEŞTERUL (de sus): E loc berechet. De aia se zideşte turnul. Sufletele să poată 
urca la cer cu corpuri cu tot. Tot mai bine-mpreună... (Se aude, din ce în ce mai 
puternic, un uruit de motor de elicopter.) 

BACIUL (tare): Nu te mai aud! 

MEŞTERUL: Poftim? (Zgomotul e tot mai puternic.) 

BACIUL: Cade ceva? 

MEŞERUL (cu o voce slabă, îndepărtată): Trece o farfurie zburătoare... 

BACIUL (enervat): E nenorocitul acela de Gârjoabă! Farfuria mă-si! Auzi ce 
zgomot face! lar a rămas doar într-o bujie... Şi se mai laudă că are 
supersonică. Cine dracu i-o fi dat autorizație de survol? (Tare, cu mâna făcută 
pâlnie).  Meştere! Când treci de nori, ia seama ce-i cu Luna! Ai auzit? (Nu 
primeşte răspuns.) Meştereee! (Pauză. Baciul strigă mai tare.) Meştereeee! (Pentru 
sine.) E sprinten, bătrânul... (Către sală.) Aţi văzut ce uşor se poate ajunge în 
ceruri? (Răsfoieşte iar tratatul de astronomie, cu aerul unui mare savant.) 


Din fundul sălii se apropie de scenă argatul Samson. E destul de abătut, vizibil 
stânjenit de prezenţa spectatorilor. Poartă costum mocănesc, inclusiv chimir, dar în 
picioare are cizme de cauciuc. Pe cap, obişnuita căciulă ciobănească. Duce în spate 
o pereche de desagi doldora de produse. Merge încet, bătând în podea cu ciomagul 
la fiecare pas. 


SAMSON (uitându-se stingherit spre spectatori): Doamne, câtă lume! (Clatină 
nemulțumit din cap.) Şi când te gândeşti că-i zi de muncă... Şi când te gândeşti 
că fânul zace polog... N-are cine să-l întoarcă... N-are cine să-l adune... 
(Înaintează spre scenă, nemulțumit. Se uită cu reproş la spectatori.) Măi, oameni 
buni! Voi chiar n-aveţi treabă la voi acasă? (Urcă în scenă pe scărița din dreapta, 
mormăind indignat.) Poate că nu ştiţi să bateti coasa. Dar de dat cu grebla, tot 
natul ştie... (Către Baci): Cumetre! Ce-i cu atâta lume la tine-n bătătură? Ai pus 
de nuntă? 

BACIUL (cu tratatul deschis, în mână, privind peste ochelari, aspru): Lasă, bre, 
lumea-n pace! Nu-i treaba dumitale!... 

SAMSON (arătând cu mâna spre sală): Păi, se uită la noi ca la urs... 

BACIUL (arțăgos): Ei, şi ce? Avem ceva de ascuns? Lasă, bre, lumea să 
privească. Să se bucure, câtă vreme planeta se-nvârteşte... 

SAMSON (râde zgomotos): He, he, he! 

BACIUL (aspru): Nu râde! Mai bine arată ce-ai târguit... 

SAMSON (pune desagii pe masă, după care îşi şterge fata asudată cu o batistă, 
evident înflorată): Ce mai zăpuşeală!... La târg, năvală mare... Puhoi de 
oameni... 


BACIUL (sever): Ai adus imprimanta? 

SAMSON (calm): Adus... Da’ să ştii, cumetre, că tare greu au reparat-o... 
(Scoate o imprimantă din desagi şi o pune pe masa cu calculatorul.) Cu imprimanta 
aista-i bai... 

BACIUL: Cât a costat? 

SAMSON: Oi, oi, oi! Vai de capul meu! Mi-e şi frică să-ţi spun... 

BACIUL (tensionat): Cât bre? Spune odată! 

SAMSON: Zece kile de telemea, plus un caş dulce! 

BACIUL (indignat): Ai înnebunit? 

SAMSON (îşi şterge iar fața cu batista): Viaţa e scumpă la târg, cumetre. Bântuie 
inflația. Banul nu mai valorează doi bani. E plin de bani pe jos şi nimeni nu-i 
ridică. Brânza a devenit iar monedă naţională... 

BACIUL (verifică atent imprimanta): Foarte bine! Brânza face puterea unei 
națiuni! Nu în aur trebuie să aibă acoperire o monedă forte, ci în produse 
lactate. Laptele stă la baza Universului. 

SAMSON: Desigur! Soarele, cu întregul său harem de planete, locuieşte pe 
Calea Laptelui... 

BACIUL (intransigent): Lasă tu astronomia! Mai bine spune-mi ce mai e nou pe 
piață? 

SAMSON: Tot ce vrei şi ce-ţi pofteşte inima, cumetre. Automate de muls oi, 
aparate antilup, cu ultrasunete, câini electronici, importați tocmai din 
Japonia... 

BACIUL: Latră tare... 

SAMSON: Destul de tare. Depinde de baterii... Aşa, cam la douăzeci de wati. 
Da' latră non-stop... 

BACIUL: Aşa da! Buni câini! Nu ca Burcuş al nostru, care non-stop doarme. 
Tare bine ne-ar prinde şi nouă un câine electronic! Am semne clare că vine 
unu’ să ne fure turma... 

SAMSON: Turma noastră? 

BACIUL D-apoi, a cui? 

SAMSON: El singur şi noi doi? E mai ortoman? 

BACIUL: Nu-i mai ortoman! E mai şmecher! 

SAMSON: Oaia bucălaie ţi-a spus? 

BACIUL: Zbiară sărăcuţa... 

SAMSON (alarmat): Aoleu!... Nu e de bine. Cine-i cu oile? 

BACIUL (liniştit): Calculatorul... Ciobanul automat. Face treabă bună. Da’ ar mai 
trebui şi un câine! Un câine electronic... 

SAMSON: Am putea cumpăra... 

BACIUL: N-avem lichidităţi! Trebuie să încasăm o groază de bani de la Fabrica 
de jintiță... 

SAMSON: Va fi foarte greu. S-a privatizat. 

BACIUL: Cine-a cumpărat-o... 

SAMSON: Cine altul decât alde Gârjoabă. Fermierul... 

BACIUL (sare furios): Ah, nu! E prea de tot. Nu se poate... De unde are ticălosul 
acesta atâţia bani? 

SAMSON: Exportă urdă pe alte planete... 

BACIUL Dă-l dracului cu urda lui. la scoate tu cărțile... 

SAMSON (scoate din desagi mai multe cărți, de grosimi considerabile): Doar pe 
astea le-am găsit. Am fost în cinci biblioteci. 


BACIUL (selectează atent cărţile): Ţi-am spus să nu mai iei cărți de zootehnie! E 
o ştiinţă fără viitor... (Alege o carte.) Asta da! Asta mă interesează! (Citeşte.) 
Originea Lunii... (Răsfoieşte cartea cu pasiune.) Ipoteza separării Lunii de 
Pământ... Ipoteza captării Lunii din spațiul cosmic... Nu văd noutăți... 
SAMSON (pune celelalte cărți în bibliotecă): E un domeniu epuizat. Dacă vorbim 
de facerea Lunii, ipoteza acreţiei, adică a acumulării, e cea mai plauzibilă... 
BACIUL (surprins, putin invidios): Aiureli!... Baba Marghioala ţi-a băgat prostiile 
astea-n cap!... 

SAMSON (indignat): E cea mai justă teorie. Baba are dreptate... 

BACIUL (irascibil): Nu mă enerva! Este clar că Luna s-a separat de Pământ 
acum patru miliarde de ani, când tu şi Baba Marghioala erați doar molecule de 
hidrogen sulfurat... Luna a plecat de pe Pământ şi, foarte curând, pe Pământ 
se va întoarce... (Se aude un tunet.) 


SAMSON (fără să cedeze): Aberatii... Parcă dumneata nu ştii că planul orbitei 
lunare diferă de planul ecuatorial terestru... Ce mama dracu’ (Tunetele se 
apropie.) 


BACIUL (ironic): O sfântă simplitate! Diferă, vezi bine că diferă. Axa Pământului 
nu e fixă. Execută mişcare de precesie... Descrie o suprafață conică...Deci, 
planul ecuatorial se schimbă. Nu-mi cita mie din teoria babei Marghioala, băi 
prostane! 

SAMSON (furios): Prostan eşti tu! (Strânge ciomagul amenințător.) Nu râde de 
babă, că şi-a dat doctoratul înaintea ta, deşteptule! Să-ţi intre bine sub 
pălărie... Luna şi Pământul s-au format simultan, dintr-un nor de particule, prin 
aglomerare... (Tunetele sunt tot mai puternice.) 

BACIUL: Nor de particule?... Fals... Empiric, total nefundamentat... Nor de 
particule... (Un tunet puternic loveşte aproape.) Olelei! Se pune pe ploaie! Hai 
repede la fân... Muierea asta iar întârzie. lar mucosul acela, a plecat după făină 
şi făină s-a făcut... (la o furcă de pe perete.) 

SAMSON (ia o greblă de lemn, căreia îi verifică dinţii): Îţi spun eu... Luna s-a 
format prin acumulare, dintr-un nor circumterestru... (Tunetele se intensifică. Se 
aude iar, tot mai tare, uruitul unui motor de elicopter.) 

BACIUL (grăbit, cu o invidie nemascată). Hai la fân! Lasă tu norii circumtereştri! 
(Priveşte spre cer.) l-auzi la alde Gârjoabă cum se mai fuduleşte pe sus, cu 
strachina lui supersonică. Ascultă, noi doi ne certăm, iar aista ne fură oile! 
Trăsnească-l bunu’ Dumnezeu/... (Cei doi ies din scenă cu uneltele în spate.) 
SAMSON (din afara scenei, îndepărtându-se): Îţi spun eu...Luna s-a format prin 
acreţie, adică prin acumulare... 

BACIUL (îndepărtându-se): Mişcă-te mai repede! Uite, a început să picure... 
Trebuie să acumulăm fânul! 


SCENA 3 


Acelaşi decor. Afară plouă uniform. Tunetele sunt rare. În scenă se furişează 
Romică, privind atent în toate părţile. Când ajunge în centru, face un semn duios 
după care în scenă pătrunde, sfioasă şi plină de graţie, băcița Ramona. Se apropie 
speriată de Romică. E îmbrăcată într-un superb port popular, cu maramă, catrințe, 
opinci. Romică o strânge puternic în brațe. 


RAMONA (cu tandrete): Kiss mi strong, my darling! 

ROMICĂ: O, yes! (Se sărută cu foc.) 

RAMONA: Once again... Please! 

ROMICĂ: Nu mai vorbi englezeşte... Tata ne-a interzis. La noi la stână, musai 
limba oficială... În cel mai rău caz, o limbă romanică. Noi suntem nepoții lui 
Traian... 

RAMONA (veselă): Dar eu sunt nepoata lui Elvis Presley. Come hear, my love! 
(Cei doi se apropie şi execută un scurt dans modern, pe muzică interpretată de 
Presley.) 

ROMICĂ: O.K. my little cat! (Fuge spre uşa de la intrarea în scenă, întinde brațele 
către Ramona.) Vino mândro la portiță / Ca să-ţi dea neica guriță / Şi-o floare de 
garofiță... 

RAMONA (fuge în partea opusă a scenei şi întinde brațele către Romică, plină de 
dragoste): Hai neicuţă în căruţă / Că te-aşteaptă-a ta mândruţă / Şi guriță ca a 
mea / Nu mai are nimenea... 

ROMICĂ: Foaie verde de bujor/ Mândro, nu mai pot de dor... 

RAMONA: Frunză verde arămie / Hai bădie / Sus la vie... 

ROMICĂ (nedumerit): La vie? Ce dracu' să facem la vie? Mai bine mergem la un 
motel... 

RAMONA: Oh, stupide dankey! (Cei doi aleargă unul spre celălalt şi se 
îmbrățişează, plini de pasiune.) 

ROMICĂ: Mândruţo! 

RAMONA: Neicuţă! (Cei doi execută un dans popular.) 

ROMICĂ (dansează şi cântă): Frunzuliță busuioc / Să batem pasul pe loc... 
RAMONA (cântă şi dansează): Să batem pasul în doi / Şi-nainte şi-napoi / C-aşa- 
i jocul pe la noi... 

ROMICĂ (cu pasiune): Şi-n pădure şi-n zăvoi / Să răsară usturoi... 

RAMONA: Vino bade să mă iei / De pe câmpul plin cu miei / hei, hei hei!... 
ROMICĂ Hop, hop, hop! 

RAMONA Uite-aşa! Uite-aşa! 

ROMICĂ: Hop-şi-aşa! Hop şi-aşa! Hop şi-aşa! Hop, hop, hop! (Către sală.) 
Doamnelor şi domnilor! Aţi urmărit un moment folcloric! 

RAMONA: My darling! Tare mi-eşti drag, bădie! 

ROMICĂ: Te iubesc, mândruțo! Să mi spui când eşti singură-acasă. Vreau să 
vin în pețit... 


RAMONA Ah! Tare-aş vrea să fiu a ta... (Scoate o batistă în care îşi înăbuşă un 
început de plâns.) Dar tătuca nu mă lasă să mă mărit până nu-mi termin 
şcoala... 

ROMICĂ Unde studiezi? 

RAMONA: La Universitatea de la Stâna din Vale... 

ROMICĂ: Şcoală bună... (Mândru.) Rectorul e prieten cu tata. Are oile la noi în 
pază... 

RAMONA: Ce bine... Poate îmi pui o vorbă bună. Am o restanță.. 

ROMICĂ: În ce an eşti? 

RAMONA: Sunt în ultimul an la facultatea de berbecologie... 

ROMICĂ: Aşadar, te pricepi la berbeci... 

RAMONA: Mă pricep, iubitule. (Cu o voce versată, sigură.) De ce crezi tu că, din 
marea turmă a bărbaților, te-am ales tocmai pe tine? Am văzut imediat că eşti 
de soi bun, săritor şi tare de cap! (Râde.) Te iubesc, Merinosule! 

ROMICĂ (fericit): Ah, scumpa mea! E perfect. La toamnă termini facultatea, 
după care facem nunta... Până atunci fierbe vinul cel nou... 

RAMONA: Ți-am spus că am o restanţă.. 

ROMICĂ: La ce? 

RAMONA: La transhumanță.. 

ROMICĂ (serios): Transhumanţa e o ştiinţă grea.. 

RAMONA: Foarte grea. Mai ales primăvara. Să mergi, cântând din fluier, cu 
atâtea oi pe autostradă...(Pauză.) Din fericire, poporul nostru are o practică 
milenară 

ROMICĂ (optimist): O restanță nu înseamnă nimic.. 

RAMONA (tulburată): Nu-i adevărat! Profesorii au devenit foarte pretenţioşi. 
Înainte, cu un noatin şi o berbeniță cu brânză, rezolvai toată sesiunea. Astăzi, 
învățământul universitar a atins un nivel maxim de exigenţă. Profesorii cer 
valută... 

ROMICĂ (revoltat): Valută? Societatea s-a depravat. E umilitor să ceri unei fete 
valută... 

RAMONA: Aşa zicea şi profesorul de transhumanță. Că e ruşinos să ceri de la 
o fată frumoasă valută. 

ROMICĂ: Şi? 

RAMONA: Şi mi-a cerut altceva... 

ROMICĂ (curios): Ce anume? 

RAMONA (privind în jos): Mi-e ruşine să-ţi spun.. 

ROMICĂ (după o pauză de gândire): Aoleu! Mai bine dă-i valută!.. 

RAMONA: Păi de unde?... 

ROMICĂ (relaxat): Ei, să nu-mi spui că taică-tu n-are ceva dolari în cont! E 
primul din sat, cu farfurie zburătoare... 

RAMONA (abătută): Vai de farfuria lui! E dator pe la toate băncile... 

ROMICĂ (o consolează): Ei, lasă! Şi taică-meu e dator vândut. Dar nu-şi face 
probleme cu rambursarea. E optimist. A făcut calcule exacte. Spune că în 
curând Luna se va prăbuşi peste noi iar băncile se vor face una cu pământul... 
RAMONA: S-ar putea. Am citit într-un ziar că unele bănci au început de pe 
acum să se prăbuşească... 

ROMICĂ: Păi vezi? Tata nu minte. Luna, nici n-a apucat să cadă şi tremură 
sistemul bancar.. 

RAMONA: Suntem o pereche potrivită. Părinţii noştri sunt el de datorii.. 
(Încurcată.) Dar, mai e ceva... Tata crapă când aude de neamul tău.. 


ROMICĂ (vesel): Ce coincidență! Tata plesneşte când aude de familia ta! 
RAMONA: Părinţii noştri au sentimente apropiate... 

ROMICĂ: Într-adevăr suntem o pereche potrivită... 

RAMONA: Nu e de glumă. Ura dintre cele două familii e seculară... 

ROMICĂ (mecanic): Ştiu toată povestea pe de rost. Drama a început acum o 
sută de ani, când vaca aristocratului Montague din Stâna din Deal a intrat în 
porumbul proaspăt prăşit al cavalerului Capulet de la Stâna din Vale. De-aici 
încolo, Shakespeare e mic copil... Cele două familii nobile au început să-şi fure 
oile, să-şi omoare câinii, să-şi cotonogească pisicile... 

RAMONA (solemn): N-a fost numai atât. Au urmat pagini de vitejie, fapte de 
arme. S-au păruit prin cârciumi, s-au bătut pe la nunți şi botezuri. S-au războit 
prin tribunale... (Îngrijorată): Ai mei, sigur nu vor fi de acord cu nunta noastră... 
ROMICĂ: Stai liniştită! Ai mei, nici atât!... 

RAMONA: Bine, bine! Asta înseamnă, adio zestre! 

ROMICĂ (degajat): Te iubesc, mândruţo! Nu mă interesează partea materială. 
RAMONA: Ah, darling! Şi eu care credeam că pentru zestre... 

ROMICĂ (generos): Nu-mi trebuie nici o zestre de la taică-tu! Mă mulțumesc cu 
casa, căruța, jumătate din turmă şi farfuria lui zburătoare... 

RAMONA (surprinsă): Farfuria? Eşti nebun? N-a plătit decât prima rată... Nu ti- 
o dă. Mai bine se omoară! 

ROMICĂ: Mare lucru! O farfurie zburătoare, la mâna doua. La ce-i mai trebuie? 
Oricum, Luna dă să cadă... 

RAMONA (neincrezătoare): Eu nu cred povestea aceasta cu Luna... 

ROMICĂ: Nici eu nu cred, dar sigur o să cadă. Tata nu se-nşeală. Aşa arată 
calculatorul. Ca să nu mai vorbim de oaia bucălaie... 

RAMONA (tandră): Vrei mâna mea, bădie? 

ROMICĂ (tandru şi hotărât): Mândruţo, nu numai mâna! Te vreau toată! Plus 
farfuria... 

RAMONA (descumpănită): Ah, nu! Aşa rămânem necununați... 

ROMICĂ: Oricum, părinţii noştri nu ne dau încuviințarea. Mai bine fugim 
împreună! 

RAMONA: În lume? 

ROMICĂ. Prea departe. Mergem la oraş. Am un văr, portar la „Hotel Paradis”. 
Ne rezolvă o cameră ieftină. E după sezon. Hotelul e gol... 

RAMONA: Ah, ce romantic! Numai noi doi, singuri, în Paradis 

ROMICĂ: Noi doi, plus cameristele. 

RAMONA: Oricum, e romantic. Hai să fugim! 

ROMICĂ (după o pauză de gândire): De fapt, de ce să fugim? Avem autobuz, din 
oră în oră... 

RAMONA (mirată): Autobuz?... Ce banal! (Visătoare): Aş fi preferat să fugim 
amândoi, călare pe un cal alb, cu coama în vânt! 

ROMICĂ (gânditor): Caii sunt pe izlaz. Tot mai simplu e cu autobuzul... 
RAMONA (nesigură): Scrie un bilet pentru familiile noastre. Un bilet de rămas 
bun... 

ROMICĂ (hotărât): Ai dreptate. Să le mulţumim. Poate vor înţelege că din ura lor 
nemărginită s-a născut iubirea noastră fără de margini. (Scrie ceva pe un petic 
de hârtie.) Ei, bine! N-au decât să se urască, să se vâneze în continuare. Noi 
doi părăsim lumea lor. Păşim în lumea iubirii fără sfârşit. Plecăm în 
„Paradis”... (Pune biletul pe polita de lângă vatră.) 


RAMONA (cu iubire): Neicuţă! (Cântă): la-mă-n brațe să fugim / Şi veşnic să ne 
iubim... 

ROMICĂ (o ia în braţe şi se îndreaptă spre ieşire, împleticindu-se): Mândra mea, 
aleasă floare / Dragostea-i povară mare... (les din scenă.) 

RAMONA (din afara scenei): Dar guriță ca a mea / Nu mai are nimenea.../ Tra, la, 
la, la, la, la, la! 


SCENA 4 


Acelaşi decor. Se aud tunete şi răpăitul unei ploi torențiale de vară. În scenă intră, 
destul de plouate, Safta şi Baba Marghioala. Amândouă se scutură de apă. Baba 
Marghioala are o umbrelă neagră, bărbătească pe care, după ce o strânge, o 
foloseşte ca baston. 


SAFTA (scuturându-se de apă): Doamne, ce urgie. Parcă s-a spart cerul... 
MARGHIOALA (işi potriveşte umbrela): Da de unde! E numai o ploaie potrivită... 
SAFTA (politicos): Măicuță, mă rog de dumneata! Fă o vrajă şi opreşte ploaia, că 
ni se prăpădeşte tot fânul... 

MARGHIOALA (cu fermitate): Cum să opresc ploaia, femeie, când abia am 
pornit-o. E o ploaie pe comandă... Toată dimineaţa am stat numai în rugăciune 
şi descântec... 

SAFTA (intrigată): Cine a comandat ploaia? 

MARGHIOALA (calmă): Nu pot să-ți spun! E secret de serviciu. Omul a venit, a 
pus banul jos. Eu am făcut ce trebuia să fac şi, iată, acum plouă... Da să ştii că 
ploaia e legală. Am aici aprobarea consiliului local. E anunţată şi în ziare. De ce 
nu v-aţi adunat fânul? 

SAFTA (incearcă să se dezvinovățească): Sunt singură cu toată gospodăria pe 
cap. Băiatul mi-e plecat. Bărbatu-meu, tot cu ochii pe stele... (Cu mânie): 
Bănuiesc eu cine a cerut ploaia aceasta. Duşmanul nostru... Ştia că avem fân 
proaspăt cosit... Dare-ar Dumnezeu... 

MARGHIOALA (autoritară): Nu huli, femeie! Şi nu mă ispiti, că nu-ți spun. 
Garantez confidențialitatea serviciilor prestate... Ți-am zis. E doar o ploaie 
potrivită, adică o aversă, însoțită de descărcări electrice... 

SAFTA (îngrijorată): Mai ţine mult? 

MARGHIOALA: E aproape gata... (Se uită la ceasul de la mână.) Da, da... Timpul 
a expirat... (Scoate un telefon celular din traistă şi face la repezeală un număr.) Alo! 
Alo! Spirache? Mă auzi? Poţi să opreşti ploaia... (Pauză.) Cum? Ţi-a rămas apă 
pe stoc? Nu contează, Spirache! Mai plouăm noi şi altă dată... (Pauză.) Opreşte 
omule, ploaia! Pentru cât a plătit, am plouat destul! (Închide telefonul, pe care îl 
introduce înapoi în traistă. Brusc, ploaia încetează.) Aşa! (Către Safta.) Uite că ti- 
am făcut pe plac! 

SAFTA (supusă): Mulţumesc! 

MARGHIOALA: Pentru puţin! (Răutăcioasă.) Acum poate vrei să dau drumul la 
un vânt cald dinspre miazăzi, să vă uscați voi hainele şi nutreţul!... Nici 
pomeneală! Altădată să vă strângeţi fânul din timp! Citiţi ziarele... 

SAFTA (îngrijorată, tristă): Măicuță! Am un alt foc la inimă... Băiatul meu a dat 
de necaz... 

MARGHIOALA (mecanic): ÎI ajut. Fac minuni pe loc. Deschid zodiile gratis. Aduc 
spor în casă şi în afaceri. Pun pe picioare orice firmă, chiar şi cu capital de 
stat... Lucrez numai cu magie albă, benefică, fără broaşte, ouă de şarpe, 
piedică de mort. Repar căsnicii distruse, prietenii stricate... 

SAFTA (incurcată): Măicuță, băiatul meu are... 


MARGHIOALA (mecanic): Ştiu ce are! Ghicesc trecutul, prezentul şi viitorul în 
zodii ungureşti... (Scoate din traistă şi pune pe masă mai multe obiecte, obligatorii 
în dotarea oricărei vrăjitoare din România: o oglindă, o cruce, o oală mare de lut, 
câteva lumânări, nişte cărti de ghicit pe care le împarte cu multă dexteritate.) Aoleu, 
sărăcuțul de el... Într-adevăr, a dat de necaz... 

SAFTA (speriată): Măicuţă... 

MARGHIOALA (cu impetuozitate): Taci, că-mi sperii duhurile cele bune! Abia le- 
am adunat. Îl vindec. Dă-mi un inel, da să fie din aur curat!... (Safta îşi scoate 
inelul din deget.) Aoleu, bietul băiat... (C/atină din cap, îngrijorată.) 

SAFTA (îi întinde inelul): Ajută-l măicuțţă... 

MARGHIOALA: Îi ajut. (Îşi pune inelul pe deget.) Vindec orice boală 
nevindecabilă... (Împarte iar cărțile de ghicit.) Săracul... Aşa de tânăr şi suferă 
de impotență... 

SAFTA (indignată): Dimpotrivă, băiatul meu vrea... 

MARGHIOALA (în alertă): Sper că nu vrea viză pentru Germania!... 

SAFTA (învinsă): Băiatul meu are... 

MARGHIOALA (cu voce sigură): Taci! Ştiu ce are. A intrat în el argintul cel viu. | 
l-a băgat în corp o altă vrăjitoare... Îl rezolv, garantat, din prima şedinţă. (fi 
întinde Saftei oala de lut.) la matale oala asta şi umple-o cu smântână de cea 
bună. (Tare.) Argintul viu se scoate uşor, femeie. Uite aici! (Arată spre traistă.) 
Am mătrăgună, piciorul cocoşului, apă neîncepută, boabe de soc. Îmi lipseşte 
doar oala cu smântână... 

SAFTA (tare, pierzându-şi răbdarea): Măicuţă, băiatul meu vrea să se însoare! 
MARGHIOALA (mirată): Ahaa! Are cununiile legate... De ce nu mi-ai spus de la 
început? (Trece crucea peste lumânări.) Gata! | le-am dezlegat... 

SAFTA (pe un ton isteric): Băiatul meu vrea să se însoare cu fata duşmanului! 
Să nu cumva să-i dezlegi cununiile!... 

MARGHIOALA: Stai liniştită! (Trece iar crucea peste lumânări.) Le-am legat la 
loc. | le-am ferecat cu şapte lacăte! Nici Dumnezeu nu le mai dezleagă!... 
SAFTA (neîncrezătoare): E treabă sigură? 

MARGHIOALA (c/atină din cap): Fără smântână, nimic nu e sigur pe acest 
pământ... (Safta ia oala, se îndreaptă spre dulap, unde toarnă în ea, dintr-un 
putinei, smântână.) Smântâna este esența laptelui. De aceea se recomandă în 
orice problemă esenţială. Ajută mult la scoaterea argintului viu. Dar leagă bine 
şi cununiile. (Curioasă): la spune, cumătră, cu cine vrea să se însoare băiatul 
dumitale? 

SAFTA (îşi pune mâinile în cap): Vai de cununiile lui! Auzi, dumneata! Cu fata lu’ 
alde Gârjoabă... (Îi aduce oala de lut, plină cu smântână.) 

MARGHIOALA (uimită): Aaa! Băciţa Ramona! De ce nu mi-ai spus de la 
început? (/ntroduce, cu grijă, oala în traistă, împreună cu celelalte ustensile ale 
magiei albe.) 

SAFTA: Credeam că şti din zodii... 

MARGHIOALA (cu satisfacție): Ei, află cumătră că treaba e de două ori 
rezolvată... leri seară, la ei acasă, am legat şi cununiile Ramonei. He, he! 
SAFTA: De ce nu mi-ai spus? 

MARGHIOALA (serioasă): Nu pot, femeie. Gârjoabă mi-a cerut discreţie 
maximă. (Încet.) Tot el a comandat şi ploaia potrivită... 

SAFTA (cu furie mocnită): Nenorocitul! Aleagă-s-ar praful şi pulberea... 
MARGHIOALA: Nu huli, cumătră! Şi ce ţi-am spus, să nu mai spui la nimeni... 
(Încet.) E secret de serviciu! 


SAFTA: Măicuţă, vraja dumitale îi va despărți pe cei doi tineri?... 
MARGHIOALA (veselă): Timp de douăsprezece luni, socotind de ieri seară! 
Acesta e termenul de garanție la orice vrajă obţinută prin magie albă. (Se uită la 
inel.) Frumoasă bijuterie!... Inelul acesta rămâne la mine. Face parte din 
farmec... (Îşi pune traista în spate, pregătindu-se de plecare. Din culise se aud, din 
ce în ce mai clar, fragmente din conversaţia pe care  Baciul o întreține cu Samson.) 
SAMSON: Norul protoplanetar era destul de omogen... 

BACIUL: Da de unde şti tu că era aşa de omogen... 

SAMSON: E doar o ipoteză ... (Cei doi intră în scenă cu uneltele agricole în spate.) 
MARGHIOALA (pe picior de plecare): Norul era foarte omogen. Ipoteza lui 
Samson e bună... Are bază ştiinţifică... 

BACIUL (aisprețuitor): Nu, zău! Aşa ţi-a ieşit dumitale în cărţi de Tarot 

SAMSON (către Marghioala): Multumesc, mătuşă! (Pune  grebla în cuiul din 
perete.) Nu există dubii! Coagularea Lunii s-a făcut dintr-un condensat de 
temperatură înaltă... 

BACIUL: Poveşti de adormit profesori... 

MARGHIOALA (tare, cu seriozitate maximă): Acumularea Lunii a fost puternic 
influențată de prezenţa, în proximitatea sa, a unui corp director mai mare... 
SAFTA: Care nu putea fi decât Pământul... 

SAMSON (către Baci): Altfel, cum crezi dumneata că a părăsit Luna orbita 
circumsolară? 

BACIUL (cade pe gânduri, sprijinit în furcă, cu fața spre sală): Speculații 
dialectice... (Uşor iritat): Vă spun, pentru ultima dată, cum a fost. Datorită 
instabilității în rotaţie a globului, s-a format o protuberanţă a acestuia, în planul 
său ecuatorial. Aceasta s-a desprins, constituind Luna. (Către spectatori): No, 
spuneți, oameni buni! Cum vă explicati altfel groapa cea adâncă a Oceanului 
Pacific... 

SAMSON: Prostii! 

MARGHIOALA (îşi ia traista în spate şi se îndreaptă spre ieşire): Aiureli 
materialiste, Doamne iartă-mă! (Râzând): Măi, omule! Păi oceanele sunt mult 
mai tinere!... E la mintea cocoşului. Până şi Newton ştia acest lucru... 

BACIUL (nervos, pune furca la locul ei): Te poftesc să taci! Să-ţi intre bine-n cap! 
La mine la stână, asemenea erezii sunt interzise! 

MARGHIOALA (cu o furie eruptivă): Să-ţi fie ruşine! N-ai decât să cenzurezi oile 
şi dulăii dumitale, dar nu gândirea mea cosmogonică! (/ndignată.) Ah, iată 
pentru cine am oprit eu ploaia... 

BACIUL (ironic): Dumneata? Dumneata ai oprit ploaia? (Râde zgomotos): Ha, ha, 
ha! Să fim serioşi! Ploaia este în afara controlului uman. E un fenomen al 
naturii... 

MARGHIOALA: Aşa? la să-ți arăt eu dumneata un fenomen al naturii... (Caută 
nervoasă prin traistă şi scoate telefonul mobil, pe care formează un număr. Baciul o 
priveşte râzând.) Alo! Alo! Spirache? Ce faci măi Spirache? Apă mai avem? 
(Pauză.) Foarte bine! la dă tu drumul la o ploaie torențială! (Pauză.) Nu, n-a 
plătit nimeni! Astăzi plouăm gratis. 

BACIUL (se repede la telescop): N-are cum să plouă. E senin... 

SAFTA: Dacă plouă iar, fânul e compromis! 

SAMSON (clătinând din cap): Nu e bine... Baba Marghioala are har divin... 
MARGHIOALA (continuă să vorbească la telefon): Alo, Spirache! Să nu faci 
economie de apă! E o ploaie promoțională. Sloboade fulgere şi trăsnete din 
belşug)! Fă şi tu oleacă de reclamă... 


SAFTA (speriată): Măicuţă, îndură-te de noi! 

MARGHIOALA: Prea târziu! (Închide telefonul şi îl introduce în traistă.) Comanda 
s-a-nchis! Eu trebuie să plec. 

SAFTA: Să chem un taxi? 

MARGHIOALA: Lasă că merg pe jos. (Ceva mai calmă): Am rămas fără mijloc de 
transport! Mi-au furat mătura dintr-o parcare... Voie bună! (lese, destul de 
supărată, trântind uşa.) 

BACIUL: Călătorie sprâncenată! 

SAFTA (indignată): Ai supărat-o! 

SAMSON: Nu e bine... (Se uită în sus.) Parcă picură... 

BACIUL.: Iluzii optice... (Se uită prin telescop.) E senin. Voi nu vedeți că baba s-a 
ramolit? (Râde.) Mă sperie ea pe mine cu Spirache al ei! He, he, he! 

SAFTA: Este o vrăjitoare bună... 

BACIUL (aspru): Bună, ai! Văd că ţi-a luat şi minţile, nu numai smântâna... 
SAFTA: Este regina magiei albe. A eclipsat toate vrăjitoarele la simpozionul de 
la moară... 

SAMSON: A apărut şi la televiziune... Crucea a primit-o de la Patriarhie... 
BACIUL: Eu nu pricep cum puteţi voi crede în magie. Sunteţi oameni cu studii 
superioare... (Pauză.) Trăim într-o lume a ştiinţelor exacte. Toate lucrurile au 
explicații logice. Universul este cuib de armonie şi continuitate. (Arată spre 
bibliotecă.) Avem aici munţii de argumente. Sclavagismul se trage din comuna 
primitivă, omul, din maimuță, Luna, fără nici o îndoială, din Pământ... 

SAFTA: Lasă tu poveştile! Marghioala l-a scăpat pe Romică de necazul cel 
mare... 

BACIUL: Află că Romică n-a scăpat de necaz. Stați numai să se întoarcă el 
acasă! O să simtă cât cântăreşte palma mea de intelectual crescut la şcoala 
muncii... (Se uită spre cer.) E senin... Se uscă bine fânul... (Priveşte prin 
telescop. Râde.) la să vedem noi ce mai face Spirache... (Pauză. Deodată răsună 
puternic un tunet, produs în apropiere.) 

SAFTA: Olelei! 

SAMSON: Aoleu! 

BACIUL (calm, către sală): E o iluzie... (Continuă să privească prin telescop. 
Răsună al doilea trăsnet; ploaia începe să răpăie torențial.) 

SAFTA (zdrobită): Plouă! (Deschide umbrele şi o pune deasupra calculatorului.) 
SAMSON: V-am spus eu! 

BACIUL (calm): Este senin. Din punct de vedere materialist, nu plouă. Aşadar, 
este o iluzie. Cel mult, o ploaie idealistă... (Către sală): Plouă cu iluzii... (Ploaia 
răpăie tot mai intens.) 

SAFTA: Şi fânul? 

BACIUL: Ei, bine! Poate că şi fânul este o iluzie. (Sare în picioare, furios.) Să vă 
ia dracu’, cu baba voastră cu tot! Dialectica mamii ei! Dac-o mai prind pe-aici, îi 
rup picioarele... 

SAMSON: Şi fânul? 

BACIUL: Nu mă interesează. Cerul este un fânaț imens, infinit. Ne luăm coasele 
şi ne ducem în cer... (Arată spre scară.) Cosim iarbă albastră... Ce, credeți că n- 
o mănâncă oile? (Plovă torențial.) Hă, hă, hă!... La iarnă, pe zăpadă mănâncă 
orice... 

SAFTA (plângând): Şi fânul? 

BACIUL (se plimbă nervos): Fânul, fânul, fânul... Ah, mă sufocă universul 
vostru, dominat de furaje. Pentru voi soarele este o claie iar planetele, nişte 


căpițe Ei, bine, mai degrabă renunţ la fân, decât la concepţiile mele 
materialiste... (la ciomagul din colț şi se apropie amenințător de scară.) 

SAFTA (surprinsă): Unde te duci?... 

BACIUL: Mă înalt. Dau o raită prin cer. Vreau să-i spun ceva lui Spirache, la 
urechea cea dreaptă... (Urcă hotărât scara de lemn.) 

SAMSON (îngrozit): Ce faci, cumetre? 

BACIUL (urcând scara): Spirache! Unde eşti mă Spirache? Paştele mă-ti... 
SAFTA (îşi pune mâinile în cap): Vai de mine, bărbate! Ridici brațul împotriva 
celor sfinte?... (Aleargă la icoană şi se închină.) 

BACIUL (de sus): Cele sfinte sunt la mansardă! Nu urc atât de sus. Eu cu 
eşalonul doi am treabă... 

SAMSON: Ai grijă, cumetre... 

BACIUL (dispare deasupra orizontului cortinei): Aha! Aici erai... la vino tu mai 
aproape, mă’ Spirache... (Se aud lovituri înfundate.) 

VOCEA LUI SPIRACHE: Nene, nu mai da... 

BACIUL: De ce-ţi baţi tu joc de munca oamenilor cinstiți, mă Spirache? (Se 
aud lovituri înfundate de ciomag.) 

VOCEA LUI SPIRACHE: Aoleu, nu mai da!... lartă-mă nene! Nu-i vina mea. Sunt 
un biet maşinist, agăţat de ştanga cerului... Am leafă mică... Fac ce-mi spune 
Regizorul... Păcatele mele... Nene, nu mai da! 

BACIUL: Aşa! la să-ți stric eu ţie toată instalaţia... (De sus cad anumite obiecte, 
un lighean, un furtun făcut colac, un ibric, o stropitoare, o găleată. Brusc, ploaia 
încetează.) Aşa... Uite-aşa... (Pauză.) la te uită! Ce-i cu gheaţa asta din 
căldare? 

VOCEA LUI SPIRACHE: Grindină, nene! Avem şi comenzi de grindină... 
BACIUL: Nenorociţilor! Aţi fi în stare să dați cu grindină... Acum, mă, când via 
dă în rod? Dacă tot eşti măgar, ia să-ți lungesc eu ţie urechile... (Se aud lovituri 
înfundate.) 

VOCEA LUI SPIRACHE: Nu e vina mea, nene... Nu mai da, că te spun la 
sindicat... 

BACIUL: Sindicat, ai spus? Care sindicat? 

VOCEA LUI SPIRACHE: Al maşiniştilor... Eu sunt maşinist... Fac ce mi se 


spune... 
BACIUL (coboară scara): Aşa nu se poate!... Magie albă?... Râdeţi de truda 
noastră, a țăranilor... Alergăm pe câmp, sub arşița verii... larna, tremurăm în 


vifor şi zloată... Noi, talpa ţării, noi hrănim Omenirea cu lapte şi ouă... Şi voi? 
Ai grijă ce faci, mă Spirache... S-ar putea să mă întorc. 

VOCEA LUI SPIRACHE: Nene, eu fac ce mi se spune... Vorbeşte cu 
Regizorul... 

BACIUL (oprindu-se, aproape de baza scării): Regizorul? Unde-i Regizorul? (Se 
uită de jur împrejur.) 

VOCEA LUI SPIRACHE: Habar n-am! O fi în sală! Poate prin culise... Prin biroul 
directorului... 

BACIUL: Regizorul! Pun eu mâna pe el! (Coboară scara şi se îndreaptă spre 
centrul scenei, privind în sus.) Stau eu de vorbă şi cu baba Marghioala! Să vă 
prind numai că mai plouaţi până joia viitoare! 


SCENA 5 
Acelaşi decor. Safta şi Samson strâng obiectele căzute, grămădindu-le într-un colț. 


SAMSON: Furtunul acesta e bun pentru grădină... 

SAFTA: Ligheanul e ca şi nou... 

BACIUL: Toate aceste obiecte le adunaţi frumos şi le duceți la biserică. Sunt 
sfinte, pentru că au căzut din cer... (Se uită la ceas.) Oare de ce întârzie 
Romică? 

SAFTA: Vine încet, săracul de el! Are cununiile legate... 

SAMSON: | le-a legat baba Marghioala... 

BACIUL (indispus): Marghioala-n sus... Marghioala-n jos... Dar de oi, nimeni nu 
pomeneşte... (Sfătos): Ce neam de ciobani sunteți voi? Un păstor adevărat se 
gândeşte tot timpul la turma lui. Luaţi exemplu din cartea sfântă... Lazăr a fost 
un oier desăvârşit... 

SAFTA: De aceea a înviat din morți. 

BACIUL: Da, da... Când Lazăr a înviat, toți se holbau la el, pentru că nu mai 
văzuseră aşa ceva. Bătrânul s-a ridicat în capul oaselor şi a întrebat: Unde mi-s 
oile? 

SAMSON (inviorat de curiozitate): Şi? 

BACIUL (vioi): Să vedeți, încurcătură. Moştenitorii vânduseră turma. La drept 
vorbind, nimeni nu se aştepta ca Lazăr să învie... 

SAFTA: Şi? 

BACIUL: l-au spus adevărul. Auzind Lazăr că a rămas fără oi a făcut un stop 
cardiac şi a murit la loc. De data aceasta, definitiv, ireversibil... 

SAMSON: Fascinantă istorie. Turma, mai presus decât viaţa... 

SAFTA: Vorba poetului: Acolo unde turmă nu e, nimic nu e... 

BACIUL (sever): Samsoane, unde mi-s oile? 

SAMSON  (milităreşte): Permiteţi să raportez! Oile pasc pe câmpul vectorial 
principal, parcela cinci, direcția nord vest. Le păzeşte ciobanul electronic... 
BACIUL: Sigur? 

SAFTA: Desigur! 

BACIUL (aspru): Femeie, lasă omul să răspundă! El are turma în primire... 
(Către Samson): Samsoane, eşti sigur? 

SAMSON (ezită): Păstoritul electronic este un procedeu omologat de multă 
vreme, avizat de ministerul agriculturii. E mult mai sigur decât metodele 
tradiționale, dar... 

BACIUL (apăsat): Dar? Vezi, cumetre, există acest dar, născut din îndoială. 
Electronica este şi ea făcută de mâna tremurândă a omului. lar omul? Ce este 
omul? O bucată de humă gânditoare... 

SAMSON (derutat): Păi... 

BACIUL (profund): Singurul lucru sigur pe acest pământ este îndoiala... 

SAFTA: Frumos spus... 

BACIUL: Luna este făurită de Dumnezeu. El a gândit acest ghem de materie 
pământeană, numit Lună... 


SAMSON: Nu e chiar aşa... 

BACIUL (autoritar): Taci! Pui la îndoială prioritatea dualismului divinitate — 
materie? lar îți vâjâie magia albă prin creier? Vrei să-ți fac o demonstrație ca 
lui Spirache? 

SAMSON: Păi... 

BACIUL (cu voce sigură): Nimic nu este sigur în Univers, dacă şi Luna, 
plămădită de mâna calificată a Domnului, tremură pe orbită. Ezită! Dă să 
cadă... În lumea aceasta relativă, singurul lucru absolut este absenţa 
absolutului... 

SAFTA (torcând): Păi, da. Absolutul e relativ... 

BACIUL (cu glas profetic): Samsoane, unde mi-s oile? 

SAMSON (cuprins de îndoială se apropie de calculator): Stai să verific... 
(Manevrează, cu destulă dibăcie, calculatorul.) Na, că Romică l-a parolat!... (Către 
Safta): Ajută-mă, lele... 

SAFTA (se apropie, cu furca în brâu): Cuplează, bre, programul de rezervă... 
BACIUL: Grăbeşte-te Samsoane... (Scrutează cerul prin telescop.) 

SAFTA (speriată): Bărbate, ai o premoniţie? 

BACIUL: Mi se bate ochiul stâng. (Pauză.) Doamne, ce agitație pe firmament!... 
Ursa Mică a tăbărât pe Ursa Mare... Văd o gaură neagră în Constelaţia 
Păstorului... (Către sală): Asta înseamnă lipsă în gestiune... (Resemnat.) 
Doamne, mi-am pierdut oile... 

SAMSON (operează crispat comenzile calculatorului, asistat de Safta): la să 
vedem... Parcela patru, nimic... Parcela şase... goală... Parcela cinci... (Se 
ridică îngrozit): Dumnezeule mare!... 

SAFTA (îngrozită, lasă furca jos): Vai, vai, vai! 

SAMSON (se prăbuşeşte pe scaun): Parcela cinci e goală... Ne-am pierdut oile... 
(Se face linişte. Baciul se aşează copleşit de gânduri. Scoate de la chimir fluierul şi 
sloboade o doină de jale. Samson rămâne încremenit, pe scaun.) 

SAFTA (boceşte): Doamne sfânt, oile mele / Cele mândre, cele grele.../ Doamne, 
toate rătăcesc / Pe islazul tău ceresc... / Mândra mea turmă de oi... / Ad-o, 
Doamne, înapoi... (Pauză.) 

BACIUL (pune fluierul pe masă): Mda! Cerul mi-a oferit atâtea semne. Simțeam 
că nenorocirea pluteşte în aer. N-am putut face nimic, pentru a schimba 
destinul implacabil... (învins): Sunt păstorul care şi-a pierdut oile... 

SAFTA (continuă să bocească): Doamne, turma mea de oi / Ad-o, Doamne, 
înapoi... 

BACIUL (cu reproş): Aşa! Voi le pierdeţi, şi acum îl puneţi pe Dumnezeu să le 
caute... (Scoate din fluier frânturi de cântece populare triste.) 

SAMSON (sare de pe scaun): Păstraţi-vă speranța! Le găsim! Lele, nu mai 
plânge... Avem tehnică de vârf! (Arată spre calculator.) la să accesăm 
programul de avarie... (Operează febril comenzile calculatorului. Safta îl 
urmăreşte, cuprinsă de deznădejde. Baciul, absent, continuă să scoată din fluier o 
muzică tristă.) Nu sunt în parcela cinci... Căutăm mai la nord... Nimic... La 
sud... nimic... 

SAFTA: Caută spre răsărit... 

SAMSON: La răsărit, nimic... 

SAFTA (boceşte iar): Doamne sfânt, oile mele... 

BACIUL: Încearcă la vest... 

SAMSON: La vest... Nimic 

BACIUL (se ridică şi se apropie de cei doi): Mai la vest... 


SAFTA: Doamne sfânt, oile mele... 

SAMSON: Bun! Să căutăm mai la vest de vest... (Către Safta): Lele, nu mai 
plânge! Avem tehnică de vârf... la, faceți linişte!... Parcă am semnal... (Fata i 
se umple de bucurie. Linişte. Se aude, destul de slab, behăitul unei turme de oi. 
Samson se ridică, în culmea fericirii): Uraaa! Le-am găsit... Le-am găsit... Ce ţi-am 
spus eu, cumetre? 

BACIUL (către Samson, cuprins de o bucurie prudentă): Amplifică semnalul! 
SAMSON (operează o nouă comandă): Că bine zici! (Behăitul oilor se aude mult 
mai clar.) Uite, turma, bădie... 

SAFTA (ştergându-şi lacrimile): Sigur e a noastră?... 

SAMSON: E a noastră, lele! (Arată pe monitor.) Ce, nu cunoşti batalul? 

BACIUL (înviorat): Localizează turma! Caută-i coordonatele! Trebuie să ştim 
exact unde sunt oile... 

SAMSON (vesel): Unde să fie? Se vede clar... Sunt în trifoi, la alde Gârjoabă... 
BACIUL (puternic afectat): Ah! Ce nenorocire! Nu se poate... 

SAMSON (nepăsător): Ba se poate... Toate pasc, cu mare poftă. 

BACIUL: Şi oaia mea cea bucălaie?... 

SAMSON: Paşte. Nu mai zbiară. Are gura plină de verdeață... 

SAFTA: Şi câinii? 

SAMSON: Pasc şi ei. (Către Safta): Uite, lele, la Burcuş, cum roade trifoi! Ce 
mai câine! 

BACIUL (alarmat): Eşti pe program de avarie! Dirijează turma înapoi pe parcela 
cinci! Teleghidează măgarii... 

SAMSON: Grea problemă... 

BACIUL (poruncitor): Reorientează, dom'le, măgarii spre est. Oile vor veni după 
ei... Mişcă-te! 

SAFTA (resemnată): Repede! Până nu prinde de veste alde Gârjoabă... 
SAMSON (neputincios): Am reorientat măgarii, dar degeaba. Sunt în Occident. 
Au ieşit din câmpul nostru electric. Nu mai răspund la comenzi... 

SAFTA: Aşa e! Cine ajunge în Occident, nu se mai întoarce! 

BACIUL (crispat): Amplifică impulsul! 

SAMSON (operează prompt): Degeaba... 

SAFTA: Ce fac? 

SAMSON: Stau cu spatele la noi. Dau din coadă... 

BACIUL: Cuplează imediat câmpul de înaltă tensiune! 

SAMSON (speriat): Vrei să electrocutezi mândreţe de măgari?... 

BACIUL (fără speranţă): Ai dreptate. Măgarii au ieşit din sfera noastră de 
influenţă electrică. Nu mai pot fi dirijaţi decât prin metode clasice... 

SAFTA: Adică? 

BACIUL: Adică să meargă unul dintre noi la ei, cu o bâtă groasă de alun, să le 
înmoaie spinările... 

SAMSON: Prea târziu... 

SAFTA: De ce? 

SAMSON (arată spre monitor): A venit Gârjoabă cu ciobanii lui. Au înconjurat 
turma... 

BACIUL: Şi câinii nu luptă? 

SAMSON (intrigat): Se gudură. Câinii au trădat. l-a cumpărat cu o dărabă de 
mămăligă... 

BACIUL (resemnat): Ehei! Dacă aveam un câine electronic... 


SCENA 6 


Aceleaşi personaje, acelaşi decor. Scena este cuprinsă de o nelinişte apăsătoare. 
Safta se roagă în fața icoanei, Baciul răsfoieşte Codul Penal. Samson se agită în 
centru. 


SAMSON: Nu putem sta cu mâinile în sân. Ne-au furat mioarele... 

BACIUL (răsfoieşte Codul Penal): După Codul Penal nu se poate numi furt. E 
doar o sechestrare. Cum oile noastre au personalitate juridică, infracțiunea se 
numeşte sechestrare de persoane... 

SAMSON: Trebuie să ne mişcăm. Eliberăm turma! Punem mâna pe arme! 
(Smulge hotărât ciomagul din colț.) Veniţi cu mine! Mergem peste chiabur... Să-i 
facem cioburi farfuria zburătoare... 

BACIUL: Uşurel! Legea e de partea lui. Oile noastre au năvălit în trifoiul său. l- 
au tulburat posesia, l-au violat proprietatea... Răspunderea ne aparține... 
SAFTA: Atunci, ce facem? 

SAMSON: Mergem la bătaie! Nu mi-e frică de el! lau cu mine ciomagul... lau şi 
brişca... 

SAFTA: Vrei să-l omori? 

SAMSON: Ferească Sfântu'! Vreau numai să-l conving, adică să-l tai oleacă, 
pe la burtă! Ciobăneşte... (Către Baci): Cumetre, hai cu mine! 

BACIUL (serios): Nu putem acționa în forță... Legea e lege... 

SAMSON: Bine, bine, ceva trebuie să facem. Totul stagnează. E periculoasă 
această lipsă de acţiune. Opinia publică, bădie... (Arată spre sală.) Toată lumea 
stă cu ochii pe noi... Aşteaptă un final dinamic... O găselniță genială. Nişte 
capete sparte... 

SPECTATORUL 1 (în picioare): Are dreptate, Samson! Vorbe multe, acțiune 
puţină. Dacă ştiam, rămâneam acasă. Aveam box, la televizor... ( Spectatorul 7 
ia loc. Baciul scoate iar fluierul de la chimir şi se apropie de marginea scenei, privind 
spre spectatori. Sloboade un început de doină, de o tristețe sfâşietoare.) 
SPECTATORUL 2 (în picioare): Aşa e! Faceți ceva spectaculos, dacă tot ați 
chemat lumea la spectacol...(Spectatorul 2 ia loc.) 

SPECTATORUL 3 (vorbeşte stând pe scaun): Seamănă cu balada Mioriţa. 
Ciobanii cei lacomi i-au luat oile, iar el, prostul, cântă din fluier... 

BACIUL (către sală): Oameni buni! Din găurile acestei bucăți de prun însuflețit 
răzbat secole de înţelepciune populară... Nu puteți să... 

SPECTATORUL 4 (în picioare): Te resemnezi aşa uşor, în fata nedreptății? 
Aceasta să fie înțelepciunea poporului? (Spectatorul 4 ia loc.) 

SPECTATORUL 1 : Luptă-te, domnule! E turma dumitale! Ţi-e frică de ei? De 
parveniții tranziției? 

SPECTATORUL 2: Nu-ţi fie frică! Suntem alături de dumneata! Trăiască 
reforma agrară! Să se facă dreptate... (Baciul se întoarce, copleşit de gânduri, la 
telescopul său.) 

BACIUL: Dreptatea? Unde oare s-ar putea afla? Am căutat-o zadarnic, şi cu 
telescopul, şi cu microscopul... 


SAFTA: Nu e bine! Acţiunea a deraiat. 

SAMSON (panicat): Alunecăm spre politic, spre social. Altul era mesajul... 
BACIUL (tulburat): Aşa se întâmplă când se bagă orăşenii în treburile satului... 
SAMSON: Au dreptate. Acţiunea se stinge. Seamănă cu un foc pe care nu pui 
lemne... 

SAFTA (uitându-se spre ceaunul din vatră): De ce să pui lemne dacă nu ai făină? 
SPECTATORUL 3 (în picioare): lar începeți cu mămăliga? 

SPECTATORUL 4 (în picioare): Mişcaţi-vă mai repede! 

SPECTATORUL 1 (în picioare): Nu vă jucaţi cu nervii mulțimii! 

SPECTATORUL 2 (în picioare): Rezolvă-ţi, omule, treaba cu ovinele! 

BACIUL (nervos, către Spectatorul 2): Ce treabă ai dumneata cu ovinele mele? 
(Spectatorii iau loc, cu excepția Spectatorului 3.) 

SPECTATORUL 3: Uşor, tataie! Aici e vorba de tăria caracterului. De simţul 
proprietății şi de alte sentimente naționale. Trebuie să te baţi! Nu-ţi dai seama 
că ai devenit simbol al neamului? (Spectatorul 3 ia loc.) 

SAMSON (derutat): Cumetre, nu te certa cu ei. Sunt periculoşi. E sala plină... 
BACIUL (înțepat): Ce dacă-s mulţi? Să-şi vadă de-ale lor! Orăşeni! Îi cunosc eu! 
Vin la ţară să se bronzeze sau să cumpere ieftin miei... (Tare, arătând spre sală.) 
Ăştia au făcut legea fondului funciar... 

SAFTA: Taci, că te-aud! Ai puţină răbdare. Suntem aproape de punctul 
culminant... 

BACIUL: Faceți linişte! La punctul culminant cade ceva din cer... 

SAMSON: Luna? 

SAFTA: Ferească Dumnezeul! 

BACIUL: Linişte! 

SPECTATORUL 3: Cade pe dracu'! 

BACIUL (către Spectatorul 3): Termină, dom'le! Vrei să cobor la dumneata! 
SPECTATORUL 3 (indignat): Mă ameninţi? Doamne, cine m-a pus să cumpăr 
bilet la prostia asta! 

SPECTATORUL 2: Autorul e nebun... 

SAMSON: Şi ce dacă e nebun. 

SAFTA: E dreptul lui... 

BACIUL (răcneşte): Linişte! Linişte! Nenorociţilor! E punct culminant! Trebuie 
să cadă... 

SAFTA: Luna? 

SAMSON: Cade pe dracu”... 

Baciul izbeşte puternic cu ciomagul în masă. Urmează câteva secunde de linişte 
totală. Freamătul din sală încetează. Personajele din scenă privesc spre cer. Se 
aude, tot mai puternic, zgomotul sincopat al unui motor de elicopter. 


BACIUL (vesel): Cade! 

SAMSON (satisfăcut): Cade! 

SAFTA: Cade Gârjoabă! (Cu satisfacție): Dumnezeu nu doarme! (Zgomotul 
sincopat al motorului e tot mai puternic.) 

SAMSON (cuprins de nelinişte): Mi se pare mie sau cade prea încet... 

BACIUL (îngrijorat): Ai dreptate! Ar trebui să cadă mai repede... 

SAMSON: O farfurie supersonică adevărată ar trebui să cadă cu o viteză mai 
mare decât cea a sunetului. 

SAFTA (cu răutate): Mama lui de bandit! Cade la noi în strungă... 

SAMSON: O să ne rupă gardul de nuiele... 


BACIUL: Dacă o să cadă aşa încet cade degeaba! (Zgomotul motorului devine 
regulat.) 

SAFTA: S-a răzgândit. Nu mai cade! 

SAMSON: Cade, dar blând. Aterizează! (Banda sonoră reproduce sunetul specific 
aterizării unui elicopter. În culise se aud voci.) 

VOCEA 1: Coboară, bă, mai repede! 

VOCEA 2: Hai peste ei! 

VOCEA 3: Îi punem la plată! 

VOCEA 4 (feminină): Mai repede! 


În scenă pătrund, destul de furioşi, Gârjoabă, Maria şi cei trei ciobani, cu bâtele în 
mâini. Toţi au costume populare, cu excepţia lui Gârjoabă care are un costum 
combinat, alcătuit din pantofi, itari largi maramureşeni, cămaşă ungurenească pe 
sub geaca de blugi, pălărie americană de cow-boy. Gârjoabă poartă cu el o geantă 
diplomat. Cei trei ciobani au costume de căluşari.) 


GÂRJOABĂ (cu furie bine stăpânită): Am venit să dai socoteală... 

BACIUL (calm): Stai aşa! Intri într-o stână străină şi nu spui bună ziua? 
GÂRJOABĂ (strângând ciomagul): Bună ziua! Am venit să dai socoteală! 
BACIUL (îşi ia ciomagul): Bună ziua... 

MARIA: Oile dumneata ne-au prăpădit trifoiul. Trebuie să... 

BACIUL (relaxat): Alde Gârjoabă! La dumneata-n ogradă cântă găina? 
GÂRJOABA (către Maria): Taci, fa! Ce-ţi-am spus, când eram pe sus? Vorbesc 
eu? Tu taci! (Către Baci): Oile dumitale ne-au prăpădit trifoiul. Trebuie să 
plăteşti paguba... 

BACIUL: Unde-i turma? 

MARIA: E la oborul de gloabă! Unde să fie... 

GÂRJOABĂ: Taci, fa! (Către Baci): Turma e la oborul de gloabă... 

SAFTA (revoltată): La oborul ruşinii, ai? Exact ca acum a sută de ani! Istoria nu 
v-a învățat nimic! N-aveți inimă! Oameni de sat.. 

SAMSON: Mai scapă câte o vită pe pământul altuia. „Aşa-i la țară.. 

GÂRJOABĂ (înțelegător): O vită, treacă meargă. înțelegem. Dar nu o turmă 
întreagă... 

BACIUL: Bine, alde Gârjoabă! Spui că turma mea ţi-a adus pagubă... 

MARIA: Mare pagubă... 

GÂRJOABĂ: Taci, fa! (Către Baci): Pagubă mare... 

BACIUL: Ce vrei în schimb? 

GÂRJOABĂ (fără ezitare): Vreau oaia dumneata cea bucălaie! 

BACIUL: Nemernicule! (Strânge ciomagul.) 

GÂRJOABĂ: Uşurel! (Ciobanii lui Gârjoabă încep, în trei, să joace Călulşul, agitând 
bâtele.) 

SAMSON (ia ciomagul): Oaia bucălaie e năzdrăvană... 

SAFTA: E un simbol naţional... 

MARIA: Va sta la noi la stână... 

BACIUL (hotărât): Niciodată! 

SAFTA (către sală): Auzi la ea, neruşinata! Vrea să ne ia simbolul! 

MARIA: Neruşinată eşti tu! Halal băciță! Ce caută, fă, simbolul tău în trifoiul 
meu? la spune! 

SAFTA: Hai sictir! Mă faci de ocară la mine-n casă? 

MARIA (cu dispreţ): Asta-i casă? 


SAFTA: E casă! E casă de oameni cinstiți, de cărturari... 

Noi nu suntem traficanţi de urdă... 

MARIA (ofensată): Ahaaa! De asta-mi eşti? Lele, lele, pui de lele... Bine! Nu mai 
vreau oaia dumitale bucălaie! He, he, he, he! N-ai decât s-o dai lui fiu-tău 
mireasă! 

SAFTA: Aşa, deci? 

MARIA: Ca taxă de gloabă vă luăm altceva! (Se uită cu ochi lacomi împrejur. 
Privirea i se opreşte asupra calculatorului.) Vă luăm ciobanul electronic! (Se 
apropie hotărâtă de calculator. Safta se interpune. Bărbaţii urmăresc scena destul 
de calmi, cu o vădită curiozitate.) 

SAFTA: Înapoi, scorpie! (Safta îşi înfige mâinile în părul Mariei.) 

MARIA (tipă): Aoleu! Ajutor, bărbate. Nu mă lăsa... 

GÂRJOABĂ: Fa, ţi-am spus să taci! (Se apropie de cele două femei şi încearcă să 
le despartă.) 

SAMSON (ia ciomagul şi se îndreaptă spre Gârjoabă): Ce faci, alde Gârjoabă? Dai 
în lelea? (Ridică ciomagul asupra lui Gârjoabă.) 

GÂRJOABĂ (ridică ciomagul, în apărare): Stai blând, bădie! (Cei doi se luptă, 
lovindu-şi ciomegele. Safta şi Maria continuă să rămână încleştate în luptă.) 

BACIUL (îşi ia ciomagul, înaintând amenințător): Aaaa! Vreţi bătaie la mine-n 
bătătură? (Se apropie de Gârjoabă, care este în plin duel cu Samson. Ciobanii lui 
Gârjoabă continuă să joace Căluşul, agitând bâtele foarte veseli, fără să intervină. 
Gârjoabă se apără cu măiestrie, dovedindu-se un bun cunoscător al artelor marţiale. 
La primul schimb de lovituri, Baciul scapă ciomagul.) 

SAMSON (către Baci): Văd că te-au dezarmat. Cheamă poliția! Să vină repede 
poliția călare... Ne răzbesc! 

BACIUL (către sală): Poliţie? Mai poate oare legea să triumfe? Nici măcar 
Codul Penal nu e imparțial! Îi părtineşte pe cei drepți... (la Codul Penal de pe 
masă şi se apropie de cei doi. În acel moment Gârjoabă scapă ciomagul, ca urmare 
a unei lovituri venite din partea lui Samson. Baciul profită de moment şi îl loveşte pe 
Gârjoabă în cap cu Codul Penal. Acesta cade ca fulgerat.) 

MARIA: Criminalule! Mi-ai omorât bărbatul! (Abandonează lupta cu Safta, fuge 
spre Gârjoabă, aplecându-se asupra lui): L-ai omorât... 

BACIUL (ridică triumfător Codul Penal deasupra capului): Victorie! Legea a 
triumfat! Nu există armă mai puternică decât Legea! (Safta se apropie de 
Gârjoabă, îngrijoratră.) 

SAMSON: Dura lex, sed lex! 

SAFTA  (conciliantă, către Maria): Nu mai țipa, fată! Mi-a spus mie dascălul! De 
carte n-a murit nimeni! 

MARIA (cuprinsă de setea răzbunării, către cei trei Ciobani care continuă să joace): 
Frumos din partea voastră! Patronul vostru moare asasinat şi voi ţopăiți ca 
apucații... (Tare): Vreau răzbunare! Altfel, cu mâna mea vă rup contractele de 
muncă! 

(Cei trei Ciobani se îndreaptă dansând spre Baci şi spre Samson, îi trântesc la 
pământ, lovind cu ciomegele-n jurul lor, în ritmul muzicii.) 

SAFTA (strigă speriată): Săriți! Săriţi, oameni buni! Săriți că-i omoară! (Cele 
patru Personaje pornesc spre scenă.) 

SPECTATORUL 1: Nu! Aşa nu se poate! Acesta nu mai este dans popular! 
Halal coregrafie! Ori Căluş, ori Bătută... (Se îndreaptă spre scenă, urcând scărița 
din dreapta.) 


SPECTATORUL 2: Opriţi-i! Nu este echitabil! Trei contra doi! (Urcă în fugă pe 
scenă pe scărița din stânga.) 

SPECTATORUL 3: E prea mult! Le-aţi luat oile! Acum vreți să le luaţi viața? 
(Urcă pe scenă pe partea dreaptă.) 

SPECTATORUL 4 (urcă pe scenă pe partea stângă): Gârjoabă simulează. 
Lovitura n-a fost grea. Eu sunt medic... (Se apleacă asupra lui Gârjoabă. Ceilalţi 
spectatori îi imobilizează pe Ciobanii căluşari. Aceştia continuă să-şi mişte picioarele 
în ritmul muzicii.) la să-i luăm pulsul. E bun. (Scoate un flacon cu medicamente, pe 
care îl trece pe la nasul lui Gârjoabă. Acesta îşi revine treptat. Se ridică în capul 
oaselor.) Aşa, domnule Gârjoabă! (Scoate din buzunar un tub cu medicamente.) 
Ţine doctoriile astea. lei câte şapte pe zi, câte una înainte de fiecare masă.. 
GÂRJOABĂ (ia doctoriile buimac, se ridică greu în picioare): Eu... ( Vrea să 
continue dar, în modul cel mai evident, nu-şi poate aminti replica): Eu.. . (Se uită 
abătut spre cuşca sufleorului.) Eu... 

SUFLEORUL (din cuşcă, în surdină): Eu vreau doar să cădem la învoială... 
GÂRJOABĂ: Eu... (Se uită disperat spre Sufleor.) 

SPECTATORUL 4: Amnezie... Are nevoie de lecitină. 

SUFLERUL (din cuşcă, tare): Eu vreau doar să cădem la învoială.. 

GÂRJOABĂ: Eu.. 

SPECTATORUL 3: A uitat replica... 

SPECTATORUL 2: Se întâmplă şi pe scene mai mari... (Toată lumea priveşte cu 
îngrijorare spre Gârjoabă, a cărui lipsă de memorie blochează acțiunea.) 
GÂRJOABĂ: Eu, paragraful patru, aliniatul cinci.. 

SUFLEORUL (foarte panicat, iese din cuşcă şi vine aproape de Gârjoabă): 
Extraordinar! (Îi arată acestuia textul): Eu vreau numai să... 

GÂRJOABĂ (priveşte absent textul): Eu, paragraful doi, aliniatul unu... 

BACIUL (mirat profund): Ce chestie! Vorbeşte ca un avocat. (Către sală): Ce 
repede i-a intrat în cap Codul Penal! 

SUFLEORUL (disperat): Doamne, ce încăpățânare! Şi când te gândeşti că e 
actor profesionist... Să mai încerc o dată! (Tare, către Gârjoabă): Eu vreau 
numai... 

GÂRJOABĂ: Paragraful cinci, paragraful opt... 

SUFLEORUL (îşi frânge mâinile): Totul este ratat! Ce pot să fac eu, un biet 
sufleor... 

GÂRJOABĂ (îşi frânge mâinile): Totul este ratat! Ce pot să fac eu... 

SUFLEORUL (speriat): Nu! Pentru numele lui Dumnezeu... (Privind spre culise): 
Domnule Regizor! Domnule Regizor! (Intră grăbit Regizorul, îmbrăcat ca un 
orăşan) 

REGIZORUL (speriat): Ce se petrece aici? O, Doamne, ce drăcovnie!... 
SUFLEORUL (arată spre personaje): S-au răzvrătit! Nu mai respectă textul 
original... 

TOATE PERSONAJELE (în cor): S-au răzvrătit! Nu mai respectă textul original... 
REGIZORUL (tare, cu autoritate): Terminați cu glumele! Vă credeţi la repetiție? 
Nu vă place textul? Dar ce, credeți că mie-mi place? Gata! Încă o poznă şi, adio 
prime! (Către Sufleor): Dumneata aici? 

SUFLEORUL.: lertați-mă, trebuia să intervin. Acţiunea scăpase de sub control... 
De regulă jucăm cu sala aproape goală. Azi, spectatorii au invadat scena... 
REGIZORUL: E vina autorului! Se joacă iresponsabil cu asemenea conflicte 
incendiare... 

SUFLEORUL.: De ce ați ales această piesă? 


REGIZORUL: Nu-i treaba dumneata! Înapoi în cuşcă! (Sufleorul se retrage supus 
în cuşca lui.) Am ales piesa aceasta pentru că n-am avut de ales. Relaţii mari, pe 
la judeţ! Am primit telefoane peste telefoane... (Către cei patru Spectatori): 
Domnilor, în primul rând vreau să vă mulțumesc şi să vă rog să luati loc. 
Poftiti în sală! Vă rog eu frumos... Spiritele s-au încins... Autorul a gestionat 
periculos conflictul de interese... E un începător... Nu mai pupă el scenă! 
(Spectatorii se retrag în tăcere, coboară scărițele şi se aşază pe scaunele lor.) Ce 
subiect! Cum s-a mai complicat totul! Şi părea o piesă atât de cuminte. (Către 
cei trei Ciobani căluşari): Ei, căluşarii tatii, ce tot țopăiți? Aşa prevede textul? la 
să vedem... (Se uită în text.) Voi nu aveți replici. Gata! V-aţi zbenguit destul! 
Afară! Trebuie să simplific acțiunea. S-a ramificat ca toți dracii...Autorul e 
nebun. A umplut scena cu ciobani. Acesta e teatru, nu saivan de I.A.S.-eu! 
Afară! Afarăăă! (Îi împinge pe ciobani afară. Aceştia părăsesc scena dansând 
Căluşul. Regizorul se aderesează lui Samson.) Samsoane! Tu ce învârţi pe-aici? 
(Se uită iar pe text) Gata! Ţi-ai făcut norma! Mai ai câteva replici, neesențiale, 
de umplutură. Merge şi fără tine! 

SAMSON: Bine, dar mămăliga nu-i fiartă! 

REGIZORUL (dictatorial): Fără comentarii! leşi afară! Tu complici acțiunea. Ai 
întruna obiecţii peste obiecții. Afară! Uită de mămăligă! Du-te la bufet şi 
cumpără-ți un hot dog! Poţi să bei şi o bere! Ai cuvântul meu că nu te 
sancționez! (Samson iese, profund dezamăgit.) Aşa! Acum e mai bine.. 

BACIUL (politicos): Domnu' Regizor, să-mi fie cu iertare, dar nu e bine.. 
REGIZORUL: Dumneata ce mai vrei? 

BACIUL: Nu e bine. Mi l-ați luat pe Samson? Să fie el sănătos! Oi nu mai am... 
N-avea rost să-i plătesc simbria... Deşi, între noi fie vorba, era un personaj 
principal... 

REGIZORUL (impacientat): Omule, ținem spectacolul în loc! Criticii sunt cu 
ochii pe noi! O să vedeți voi mâine, cronici, prin ziare! Spune repede! Ce vrei? 
BACIUL: Vreau să-l dați afară şi pe Spirache. De la el a pornit totul! El a 
încurcat ploile. El a deturnat acțiunea... 

REGIZORUL: Ah, câte pretenții! (Tare): Spiracheee! 

VOCEA LUI SPIRACHE (de undeva de sus): Da, şefu' să trăiţi! 

REGIZORUL: Spirache, eşti liber astăzi. la-ți geanta şi du-te acasă! 

VOCEA LUI SPIRACHE: Şi cortina? Cine trage cortina? 

REGIZORUL: Cortina o trag eu, dacă nu ai nimic împotrivă... 

VOCEA LUI SPIRACHE: Am înțeles, să trăiţi! (Se aud paşi grăbiţi în partea 
superioară a scenei, deasupra orizontului cortinei.) 

REGIZORUL (către Gârjoabă): Şi tu, tovarăşul Gârjoabă? Tu de ce faci pe 
prostul? Ai de spus o replică banală. Toată această piesă este o banalitate! (Se 
uită iar pe text.) Bagă bine la cap această frază stupidă: „Eu vreau să cădem la 
învoială...” 

GÂRJOABĂ: Eu, paragraful doi... 

REGIZORUL: Nu fii dobitoc! (Nervos.) Lasă-le dracului de paragrafe! Te-a lovit 
în cap Codul Penal? Nostim, nimic de zis... Dar nu abuza de această găselniță! 
(Ameninţător): Tu chiar vrei să-ți pun în braţe cartea de muncă? 

GÂRJOABĂ (docil): Eu vreau... numai...să cădem.. 

REGIZORUL: Perfect! Vezi că poți! Ne-am învoit.. . Aşteaptă numai să ies din 
scenă... (Părăseşte scena în fugă.) Gata! Dă-i drumul! (În scenă rămân doar 
Baciul, Safta, Maria şi Gârjoabă, care reiau acțiunea în maniera teatrului clasic.) 
GÂRJOABĂ (cu seninătate): Eu vreau numai să cădem la învoială! 


SAFTA (cu o falsă încântare): În sfârşit! Da greu te-ai mai hotărât! Vrei să ne- 
mpăcăm? 

MARIA: După ce i-ați spart capul... 

BACIUL: Îmi cer scuze. Am dat cu Legea, nu cu parul... 

SAFTA (neîncrezătoare): Care vă este învoiala? 

GÂRJOABĂ: E simplă! Noi vă dăm oile, voi ne dați fata înapoi.. 

SAFTA (uimită): Pe băcița Ramona?... 

GÂRJOABĂ: E un schimb avantajos. O sută de oi cu lapte pentru o singură 
oaie blondă, rătăcită.. 

BACIUL: Fata nu-i la noi! 

MARIA (cu mânie): Minţi, codoş bătrân! Ştim de la vrăjitoare! E cu Romică al 
dumneata... Unde i-aţi ascuns? În podul grajdului, ai? Ah, vânători de zestre!.. 
SAFTA: Te poftesc să vorbeşti frumos! Nu ne trebuie nici fata, nici zestrea 
voastră... Romică a plecat de dimineață, singur, să cumpere făină.. 
GÂRJOABĂ: Interesant! Ramona a plecat de dimineață, tot singură, . să vândă 
făină.. 

BACIUL (foarte gânditor): Ceva s-a întâmplat... 

SAFTA (îngrijorată brusc): Doamne! Copilul meu! A plecat... De prea mult timp 
lipseşte...(Se apropie de vatră.) Focul s-a stins în vatră... (Safta dă cu ochii de 
biletul lăsat de cei doi tineri. ÍI ia şi îl citeşte cu atentie. A 

MARIA (îngrijorată): Cu fata mea s-a întâmplat ceva.. 

GÂRJOABĂ: S-a întâmplat ceva.. 

SAFTA (citeşte biletul, cuprinsă de o spaimă în creştere): Ah, Fecioară 
preacurată!... 

BACIUL (încordat): Ce e? 

GÂRJOABĂ (neliniştit): Vorbeşte, femeie! 

SAFTA (în hohote de plâns isteric): Romică!... lată ce scrie Romică!... (Citeşte, 
cuprinsă de disperare): Ura voastră... a întunecat frumusețea acestei lumi. Noi 
doi ne iubim, sincer şi curat, precum îndrăgostiții din Verona... Ei bine, ne-am 
hotărât să părăsim această lume. Am ales frumuseţea eternă din Paradis... (Îşi 
duce mâna stângă la inimă): Semnează: Ramona şi Romică... (Lasă biletul din 
mână.) Ah, copilul meu! S-a prăpădit, aşa de tânăr... 

MARIA (prinde să bocească): Fetiţa mea... Au, fetița mea! 

GÂRJOABĂ: Taci, fa! 

BACIUL: Ce v-a apucat? 

SAFTA (disperată): Tu nu pricepi ce scrie aici? Au părăsit această lume! Adică, 
sunt pe lumea cealaltă. În Paradis... (Continuă să bocească): Aoleu copiii, mei! 
MARIA (cu răutate): Pardon! Fiecare să-şi bocească copilul ei! (Cu glas jalnic): 
Aoleu, fetița mea! 

GÂRJOABĂ: Taci, fa! Ce te-a apucat? 

MARIA: Nu întelegi? Copiii noştri!... Pardon! Copila noastră a plecat pe lumea 
cealaltă... 

GÂRJOABĂ: Prostii! Eu nu cred... Şi făina? A plecat de-acasă cu un bănicior 
de făină... Unde-i făina? 

SAFTA (are o adevărată erupție isterică): Ah! Asta numai datorită acestei scări 
blestemate! (Se apropie hotărâtă de scară.) Înălţarea la cer a devenit o 
provocare... S-a banalizat... Legătură materială între Creator şi Creaţie... 

Asta vă lipsea vouă la stână? lată rezultatul!... Toţi mucoşii, toți neisprăviţii îşi 
iau catrafusele şi, țuşti, în Paradis... Nu mai există nici o selecție. Ai curaj şi 
oleacă de tupeu? Gata! Eşti în Rai... Ehei! Bunică-mea, fie iertată, ca să ajungă 


acolo, a ținut toate posturile! Ah, scara aceasta blestemată! (Prinde scara cu 
mâinile şi o zgâlțâie din toate puterile.) 

MARIA (se apropie de scară): Copiii noştri! Scara le-a ademenit paşii... Vai de 
tinerețea lor! (Ambele femei zgâlțâie scara.) Scară afurisită... 

SAFTA (boceşte): Copiii noştri!... 

MARIA (boceşte): Copiii noştri!... 


Baciul şi Gârjoabă poartă discret o discuţie, pe un subiect foarte grav. Femeile 
continuă să se tânguie, zgâlţâind scara tot mai puternic. Se aude cum pârâie 
materialul lemnos. De sus, de la mare, înălțime răzbate vocea Meşterului, cu 
profunde reverberaţii cosmice. 


VOCEA MEŞTERULUI: Măăă! Care scutură scara? 

SAFTA (trage de scară şi boceşte): Copiii mei!... Aoleu, copiii mei!... 

VOCEA MEȘTERULUI: Aţi înnebunit? Rupeţi scara! Se clatină întreaga 
investiţie... (Se aude clar zgomotul produs de ruperea unor scânduri de brad, 
undeva la mare altitudine.) 

MARIA (boceşte agățată de scară): Copiii mei!... Copiii mei)... 

VOCEA MEŞTERULUI (cu autoritate): Astâmpăraţi-vă odată! Abia am rezemat 
grinda de cer... Babe tâmpite! 

SAFTA şi MARIA (scutură scara cu ferocitate): Copiii noştri! Copiii noştri!... (Se 
aude o trosnitură de grindă de strejar.) 

VOCEA MEŞTERULUI (cuprins de panică): Ah!... Să vă ia dracu' de nebune... 


Femeile dau drumul la scară şi se îmbrăţişează, frânte de durere. Cu toate acestea, 
scara oscilează, cu o periodicitate de câteva secunde. De sus se aud, din când în 
când, trosniturile unei structuri din lemn, suprasolicitate. Cei doi bărbaţi continuă să 
discute, cu fete posomorâte. E o atmosferă gravă, deprimantă. În scenă intră, sfioşi 
şi speriaţi cei doi îndrăgostiți, Ramona şi Romică, ţinându-se de mână. 


SAFTA (fază de bucurie supremă): Copiii! Au venit! Slavă cerului! (Se repede şi îl 
îmbrățişează cu dragoste pe Romică.) 

MARIA (în culmea fericirii): Copiii noştri! S-au întors! Mulţumesc, Doamne 
milostiv! (Îşi strânge în brațe fiica.) 


Dragostea maternă şi bucuria femeilor îi sufocă pe cei doi tineri, care continuă să se 
țină de mână. Bărbaţi se apropie şi ei, cu feţe voioase. 


GÂRJOABĂ: Ştiam eu că vin... 

BACIUL: Fiţi bineveniţi... (Tânăra pereche este foarte mirată de primirea făcută, 
nesperat de caldă.) 

SAFTA: Doamne, ce sperietură am tras! Stați jos! Staţi jos, copii! Desigur, 
sunteți obositi! (Toată lumea se aşează pe scaunele joase, în jurul mesei rotunde.) 
MARIA: Povestiți-ne cum a fost... 

RAMONA: Minunat!... 

BACIUL: Aţi locuit chiar în Paradis? 

ROMICĂ: Da, tată. În camera douăzeci... 

GÂRJOABĂ (îngrijorat): Amândoi într-o cameră? 

RAMONA: Erau şi camere de o persoană, dar mult mai scumpe... 

MARIA: Sper că n-aţi păcătuit... 


SAFTA (către Maria): Unde să păcătuiască, soro? În Paradis? 

BACIUL (sfătos): Lăsaţi-i să povestească! Îngeri ați văzut? 

ROMICĂ (tot mai îndrăzneţ): Tată! Am văzut nişte femei de o frumusețe 
îngerească... Era plin barul de noapte... 

GARJOABĂ: Bar de noapte în Paradis? 

RAMONA (entuziasmată): Tăicuță! Au şi bar de noapte şi bar de zi. Aşa că te 
poți distra întruna... 

ROMICĂ: Ce să vă mai spun! E o minunăţie! Raiul pe pământ... 

SAFTA: Pe bunica aţi văzut-o? Ea, săraca, e acolo de zece ani.. 

ROMICĂ (mirat): Bunica? Ce să caute acolo bunica, Doamne iartă- mă! 

SAFTA: Ce te miri, băiete? Bunică-ta, fie iertată, a trăit ca o sfântă.. 

RAMONA: N-am văzut-o. Era lume puţină... Sfârşit de sezon... 

ROMICĂ (nedumerit): Poate a fost cazată la alt hotel.. 

GÂRJOABĂ: Ne bucură mult sosirea voastră.. o întrebare, totuşi, mă 
frământă... Dacă e atât de frumos acolo, de ce v-ati întors? 

SAFTA: Asta-i bună! Li s-a făcut dor de casă, de părinți... 

BACIUL: Aţi fost cumva izgoniți din Paradis? Au mai fost asemenea cazuri... 
(Se aud trosnituri ale structurii de lemn.) 

MARIA: Bunăoară, Adam şi Eva... 

RAMONA: Nu ne-a izgonit nimeni! Am plecat de bunăvoie... 

ROMICĂ: Nu mai aveam bani... Dacă nu plecam, sigur ne izgoneau cei de la 
recepție... 

GÂRJOABĂ: Şi-acum, ce-aveți de gând să faceți? 

RAMONA: Ştiind că aveți nevoie de happy end la povestea aceasta.. 

ROMICĂ (o întrerupe pe Ramona, continuând fraza începută de aceasta): . ne-am 
hotărât să ne căsătorim! 

SAFTA (sceptică): Nu se poate, măi copii! Păi, aveți cununiile legate... 

ROMICĂ (fâstâcit): Le-am dezlegat, mămucă.. 

MĂRIE (surprinsă): Unde? 

RAMONA (roşind, cu privirea plecată): În camera douăzeci... 

SAFTA (neîncrezătoare): Imposibil! Vraja este garantată timp de douăsprezece 
luni! 

ROMICĂ: În Paradis, totul este posibil! 

BACIUL (profund): Măi copii! Căsătoria voastră nu e o treabă cuminte. Familiile 
noastre sunt în conflict de o sută de ani. Cearta noastră a devenit tradiție 
populară. Povestea ei circulă pe cale orală şi acoperă o zonă folclorică 
întinsă... Căsătoria voastră încalcă tradiția. Lumea o să creadă că ne-am 
împăcat. Tot satul va râde de noi.. 

GÂRJOABĂ: Şi eu sunt împotrivă! Ne puneţi într-o situaţie penibilă... Dacă ne 
împăcăm, lumea va spune că suntem total neserioşi.. 

RAMONA (către Romică): Ţi-am spus eu că nu vor fi de acord! (/zbucneşte în 
plâns.) Nu trebuia să ne întoarcem... 

ROMICĂ (hotărât): Nu vreți să ne căsătorim? Nu-i nimic! Plecăm înapoi. Ne 
întoarcem în Paradis!... Dar nu oricum... Avem nevoie de bani lichizi... (Către 
Baci): Vreau partea mea de moştenire... 

BACIUL: Serios? 

RAMONA (către Gârjoabă): Eu vreau farfuria ta zburătoare! 

GÂRJOABĂ (indignat): Exclus! La ce-ţi trebuie? 

RAMONA (îndrăzneață): Vrem să zburăm cu ea! M-am săturat să merg cu 
autobuzul... 


GÂRJOABĂ: Şi eu? Om de afaceri? Vrei să umblu pe jos?... 

RAMONA: Ei, lasă că-ți rămâne căruțal!.. 

ROMICĂ (categoric): Nu vreți să ne- ajutaţi? Să fiți sănătoşi! Ne vom descurca 
singuri... Ne întoarcem de unde am venit.. 

RAMONA: Mă voi angaja dansatoare la barul de noapte... 

MARIA: Poftim? 

ROMICĂ: Ne descurcăm! Îmi găsesc eu de lucru! Mai fac un şmen, un poker, 
mai plasez un drog... 

SAFTA: Droguri în Paradis? 

BACIUL (grav): Foarte probabil... Însăşi ideea de Paradis este un drog. 
Însoţeşte Omenirea de mii de ani şi o face să viseze frumos.. 

ROMICĂ (hotărât): Gata! Plecăm! (la o pereche de desagi în care introduce, 
nervos, anumite obiecte de îmbrăcăminte.) N-are rost să mai povestim. Voi nu 
vreți să înțelegeți... Cibernetica a ajuns şi în ieslea vacilor... Satul întreg a 
devenit un robot electronic... Dar feudalismul v-a rămas în sânge... (Îşi pune 
desagii pe umăr. De sus răzbat iar trosniturile structurii de lemn.) Hai, Ramona! 
RAMONA (îl ia pe Romică de mână): Rămâneți sănătoşi... (Cei doi tineri dau să 
plece.) 

SAFTA (cuprinsă de panică): Măi copii! Unde vreţi voi să plecați? 

ROMICĂ (trist): Nu ştiu exact, mămucă... N-avem o adresă precisă. Spre 
Paradis! În lume... În lumea cealaltă.. 

SAFTA: Nu! Să n-aud de lumea cealaltă! Doamne păzeşte! (lese în faţa tinerilor 
şi îi imbrăţişează.) Nu vă las să plecați... 

ROMICĂ: Mămucă! Am hotărât... Plecăm! 

SAFTA: Plecaţi? Ei, bine! În cazul acesta merg cu voi! Merg cu voi pe lumea 
cealaltă! (Tinerii sunt încurcaţi de această propunere.) 

MARIA: Cumătra are dreptate! Are rost să trăim pe această lume fără copii?... 
Merg şi eu cu ei, pe lumea cealaltă... La camera douăzeci... Nu contează 
lumea... Important e să fim împreună... 

ROMICĂ (nemulțumit): Noi doi, plus două soacre în aceeaşi cameră. Halal 
Paradis! 

BACIUL: Dacă e să fim împreună, mai bine să rămânem toţi la stână.. 

ROMICĂ (cu privirea plină de speranțe): Să înțeleg că ne dai binecuvântarea, 
tată? 

BACIUL: Cred că este lucrul cel mai înțelept cu putinţă... 

ROMICĂ (fericit): Mulţumesc, scumpul meu părinte! (Ramona şi Romică se 
apropie şi, radiind de fericire, sărută mâna Baciului. Cele două femei se felicită şi se 
îmbrăţişează.) 

GÂRJOABĂ (hotărât): Eu nu sunt de acord! 

SAFTA: Păi de ce? 

GÂRJOABĂ: Uite-aşa! 

MARIA: Măi bărbate! 

GÂRJOABĂ: Taci, fa! Te-ai dat cu dusmani O sută de ani de istorie... 
RAMONA (cu glas rugător): Tată!.. 

GÂRJOABĂ: Nu vreau şi gata! 

RAMONA (către sală, plângând): Oameni buni! Ce să fac? Să-i spun oare 
adevărul cel crud? (Încet, cu glas versat.) Dacă află că sunt în luna patra, face 
infarct... 

SPECTATORUL 1: Spune-i adevărul! 

SPECTATORUL 2: Inutil! E de o încăpățânare morbidă... 


SPECTATORUL 3: Regizorul! Vorbeşte cu Regizorul, duduie... 

RAMONA (fața i se luminează): Regizorul! Aveţi dreptate! Regizorul! (Revine 
alergând în mijlocul scenei.) Domnule Regizor! Domnule Regizor! (Intră 
Regizorul.) 

REGIZORUL (prompt, nemultumit): Ce dracu’ mai vreți! 

RAMONA (imbrățişând Regizorul): Domnule Regizor... Tata... Tata nu e de acord 
cu nunta noastră... 

REGIZORUL (intrigat): Ce, încă nu v-aţi cununat? 

RAMONA (suspinând): Tata nu vrea... 

GÂRJOABĂ (hotărât): Nu vreau şi gata! 

REGIZORUL (se apropie de Gârjoabă, cu textul în mână): Ascultă, Gârjoabă, de ce 
eşti cretin! (Se uită la ceas.) La ora aceasta, conform textului, tu trebuia să fii 
deja bunic! De ce frânezi acțiunea... Te crezi deştept, ai? 

GÂRJOABĂ: Nu vreau s-o dau! E fata mea! 

REGIZORUL: Fata este a ta, Gârjoabă... Putem admite că fata este ta! (Tare.) 
Dar spectacolul e al meu! (Furios.) Acesta e teatru interactiv, mocofane! Te 
crezi la căminul cultural?... 

GÂRJOABĂ: Nu vreau s-o mărit! 

REGIZORUL (categoric): Tu faci ce-ţi spun eu!... De aceea te-ai făcut actor... De 
aceea te plăteşte Consiliul Judeţean... 

GÂRJOABĂ: O fată am... N-o dau după oricine! 

BACIUL: Măi, cumetre... 

REGIZORUL Linişte! Acum vorbesc eu... (Blând): Ascultă, domnule Gârjoabă! 
Ai mare noroc că eşti personaj principal! Altfel erai demult afară. înţelegi 
dumneata acest cuvânt magic: Afară. Afară! Afarăăă! (Gârjoabă dă să iasă din 
scenă. Regizorul îl opreşte.) Nu, nu! Nu pleci nicăieri! Mai întâi, termină-ţi treaba! 
(Se aude, foarte puternic, trosnetul structurii de lemn din partea superioară a 
scenei.) Îmi trebuie un final optimist. Nimic altceva. Soluţia e simplă. Lasă fata 
să se mărite... N-o mai lungiţi. Chiar vrei să nască pe scenă? 

GÂRJOABĂ (cedează): Bine! Le dau fata, cu o condiţie... 

REGIZORUL: Ahaa! Prin urmare, negociem... Ce vrei în schimb? Un rol 
important în piesa următoare? Hamlet? Harpagon? Ifigenia în Taurida? 
Ascultă-aici! În veci nu mai pupi tu roluri principale... Te trec la corp — 
ansamblu... Vei duce tăvi, vei aduce câte-un pahar cu apă, vei deschide şi 
închide uşi până faci anii de pensie... Negociem, aşadar... la spune, domnule 
actor, ce vrei în schimb? 

GÂRJOABĂ (cu umilință, aproape plângând): Vreau să nu se atingă de farfuria 
mea zburătoare... 

ROMICĂ (prompt): Farfuria face parte din zestre... 

REGIZORUL: Gura, mucosule! Dacă vrei farfurie, pune mâna şi munceşte! 
Gârjoabă are dreptate... Câtă vreme eu sunt regizor nu se va atinge nimeni de 
farfuria lui ... Clar? 

GÂRJOABĂ (către Regizor, cu recunoştinţă): Vă mulțumesc... Mâine vă trimit un 
caş dulce... 

BACIUL (către Regizor): Nu beţi o cană de vinars? 

REGIZORUL (exigent): Terminati cu prostiile! Nu mai vreau acțiuni paralele. 
Aveţi zece minute pentru final, după care vă luați cojoacele şi ciuberele, vă 
puneţi întreg calabalâcul pe măgari, şi la drum... Mai găsiți voi şi alte teatre... 
Vedeţi-vă de transhumanţa voastră... Trebuie să eliberați scena. Peste o oră 
aici se va juca o piesă adevărată... (Se uită la ceas.) Oricum, spectacolul e 


compromis... (Îşi dă o palmă peste frunte. Către sală): Cine dracu' m-a pus să 
abordez teme pastorale?... Un univers eminamente ovin! Totul miroase a piei 
neargăsite... Pe ce pui mâna, behăie! (Regizorul iese furios.) 

RAMONA: Tată, binecuvântezi căsnicia noastră? 

GÂRJOABĂ: Da! Fie ca Domnul să vă dea copii şi bani mulți... (Are loc o scenă 
a bucuriei, în care personajele se felicită şi se îmbrăţişează, care cum apucă. 
Gârjoabă continuă cu glas solemn): Totodată, declar închis conflictul dintre cele 
două familii, vechi de peste un secol... (Persoanele aflate în scenă aplaudă. 
Gârjoabă scoate Biblia din geanta diplomat.) Ostilitățile dintre noi încetează. 
Pentru a întări acest legământ, mă jur în fața voastră cu mâna pe cartea sfântă 
a Bibliei... (Aplauze. Baciul se apropie de Gârjoabă.) 

BACIUL (uimit, cu ochii pe Biblie): Să mă ia dracu! S-a jurat pe Biblia mea! 
(Pauză.) N-am mai văzut atâta evlavie şi atâta nesimţire... 

ROMICĂ: Tată, încetează! De-acum încolo va fi Biblia noastră... 

GÂRJOABĂ (către Baci): Cumetre, îţi restitui această carte, ca dovadă a faptului 
că, în sfârşit, am înţeles-o... (Îi întinde Biblia.) 

BACIUL (primeşte Biblia): Dumnezeu să ne aibă în pază. El este Marele Păstor 
iar noi, oile lui. Oile Domnului... (Cei doi bărbați îşi dau mâna.) 

ROMICĂ (vesel): Şi uite aşa s-a mai încheiat un război de o sută de ani... Hai să 
ne bucurăm... (Cântă): Foaie verde, trei vlăstare / Hai să-ncingem hora mare... 
(Se aude o muzică foarte veselă. Începe hora.) Tată, joacă dumneata înainte... 
(Pocnind din degete.) Uite-aşa! Uite-aşa! 


Baciul devine foarte vesel, pune cartea în bibliotecă, după care intră în horă, pe care 
o conduce, urmat de Romică, Ramona, Safta, Maria şi Gârjoabă. Structura de lemn 
trosneşte înfricoşător. 


BACIUL (învârtind hora): Foaie verde iasomie / Sus opinca, măi Mărie! 
GÂRJOABĂ (ține urma): Hop, hop, hop şi-aşa! 

SAFTA: Nuntă, măăă! 

RAMONA: Uite-aşa! Uite-aşa! 

ROMICĂ: Şi iar verde de trifoi / Drag îmi e cioban la oi! 

MARIA: Bineee! 


Hora continuă să se învârtă, ca formă de bucurie supremă. Deodată, sunetele 
produse de structura de lemn suprasolicitată devin dominante, acoperind muzica. 
Dansatorii încremenesc. Se aude clar, tot mai puternic zgomotul prăbuşirii unei 
construcții înalte. Lumina tremură. Scara de lemn vibrează şi cade în afara scenei. 
Urmează un moment de linişte relativă. Dansatorii nu mişcă. Se aud, tot mai rar, 
bufniturile unor fragmente care, în cădere, lovesc pământul. 


SAFTA (speriată): Luna! A căzut Luna! 

MARIA: Luna de pe cer! (Baciul aleargă la telescop, prin care scrutează cerul.) 
SAFTA (mândră): A avut dreptate bărbatul meu! De când tot spune el că va să 
cadă... 

MARIA: Oierii adevărați nu se-nşeală... 

GÂRJOABĂ: Taci, fa! (Se aud gemetele Meşterului.) Credeţi că Luna geme? 
BACIUL: Luna e la locul ei! Încă n-a căzut. Turnul s-a prăvălit... Scara ... 
SAFTA: Olelei! Meşterul, săracul!... O fi murit, strivit de scara Nemuririi... 
(Gemetele sunt tot mai apropiate. În scenă intră Meşterul, sprijinit de Regizor.) 


MEŞTERUL: Dumnezeule, ce nenorocire!... 

REGIZORUL: Linişteşte-te! E doar o entorsă! 

MEŞTERUL (profund îngrijorat): Nu e vorba de mine, ci de lucrare... S-a prăpădit 
turnul... 

REGIZORUL: Ce-ai crezut? Că poţi tu să faci Babilonul, de unul singur, din 
câteva surcele... Lozinci... Babilonia salvează România! 

MEŞTERUL (trist): Eram atât de aproape... 

REGIZORUL: Turnul s-a prăbuşit pentru că nu a avut o bază socială suficient 
de solidă. N-ai decât să încerci în altă piesă. În altă generație. Mai ştii? Poate 
cu un autor mai inspirat... 

BACIUL: Bine, dar scara spre Nemurire... 

REGIZORUL: S-a prăbuşit! Gata cu scara! Gata cu Nemurirea! (Se aude, în plan 
îndepărtat, behăitul unei turme de oi.) 

GÂRJOABĂ: Şi noi? Noi cum vom ajunge în ceruri? 

REGIZORUL: Simplu! Prin forța imaginației. Aşa se procedează de mii de ani. 
Fantezia e cel mai ieftin mijloc de transportat suflete... 

ROMICĂ: Dar corpurile? 

REGIZORUL: Corpurile rămân la vestiar, adică pe pământ! (Se uită nervos la 
ceas.) la vedeți-vă voi de nunta voastră! (Se uită pe text.) Reluaţi hora! 

SAFTA (docilă): Nuntă, măăă! 

BACIUL (reia hora, jucând înainte): Foaie verde avrămeasă... 

ROMICĂ: la uitaţi ce mai mireasă... (Hora se întinde. Din dreapta intră Samson, 
din stânga, cei trei Ciobani Căluşari. Toţi se prind în horă.) 

SAFTA: Hei, hei, hei! 

MARIA: Hop, hop, hop! (Cei patru Spectatori urcă pe scenă şi se prind în horă. 
Behăitul turmei de oi este tot mai aproape. Măgarii rag.) 

SAFTA: Foaie verde de răchită / Trece luna pe orbită... 

BACIUL: Foaie verde de trei paie / Oaia mea cea bucălaie... (Se aude puternic 
behăitul unei oi, care ar putea fi chiar oaia bucălaie. Meşterul intră în horă, 
şchiopătând uşor.) 

RAMONA: Horă mare! 

MARIA: Peste haturi şi răzoare!... 

REGIZORUL: Aşa, aşa! Totul trebuie să rimeze... 

GÂRJOABĂ: Cine-n sat la noi mai are / Farfurie zburătoare?... 

MEŞTERUL (joacă şchiopătâna): Lună, mândra mea crăiasă / Dă-mi o scară de 
mătase... 

ROMICĂ: Hei, hei, hei! 

REGIZORUL: Aşa! Toată lumea se simte bine. Oamenii sunt fericiți! Turma-i 
sătulă... (Se uită în text.) Acum, dacă e să ne luăm după text, urmează scena cu 
mulsul oilor. (Se aude tot timpul behăitul turmei.) Ce idee stupidă! Oi! Oi pe 
scenă! (Se loveşte cu palma peste frunte.) Înnebunesc! Sărim peste aceasta. 
(Aruncă textul.) Gata! S-a terminat! Cortina! 

SAFTA: Uite-aşa! Uite-aşa! 

ROMICĂ: Foaie verde de covor / Nu-i popor / Fără folclor! 

REGIZORUL (trage cortina, în ritmul muzicii): Hop, hop, hop! Hop şi-aşa! Hop şi- 
aşa! Hop, hop, hop! (Scena este complet acoperită. Hora încetează. Se aude doar 
muzica, din ce în ce mai slabă şi behăitul oilor. Câinii latră. Măgarii rag. Totul din ce 
în ce mai estompat. Linişte.) 


SFÂRŞIT 


